Имом Бухорий мажмуаси яқинида уйи бузилган оилалар товон пули олишолмаяпти\n23:01 / 21.07.2017\n«Самарқанд вилояти, Пайариқ тумани, “Хўжа Исмоил” МФЙда одамлар чайлада ухламоқда», деган гаплар билан бошланувчи мурожаат таҳририятимизга келиб тушди. Юқорида тилга олинган манзилда истиқомат қилувчи А.Йўлдошев номидан келган мурожаатга кўра, тумандаги Имом ал-Бухорий зиёратгоҳи атрофини ободонлаштириш важидан йўл устидаги айрим хонадонлар бузилган ва ҳанузгача уй эгаларига товон пули тўланмаяпти.\nВазиятни ўрганиш мақсадида Хўжа Исмоил қишлоғига йўл олдим. Самарқанд – Челак йўлидан ўнгга — Имом ал-Бухорий зиёратгоҳига бурилишингиз ҳамоно йўлнинг икки четида қурилиш ишлари қизғин бораётганига гувоҳ бўласиз. Йўл четида 2 қаватли 4 сотихли коттежлар, кўп қаватли уйлар барпо этилмоқда. Эҳҳе, бу қурилишлар тугаса, бу ерлар ҳали кишининг баҳри дили очиладиган гўзал маскан бўлишига шубҳа йўқ...\nАммо А.Йўлдошев кўрсатган манзилга етиб борганимда, мурожаатда айтилганидек, йўлнинг охирида ўнг томонидаги 9 та хонадонга тегишли уйлар ҳам қисман бузилганига гувоҳ бўлдим ва хонадон соҳибларининг кайфиятини яхши деб бўлмайди, асло. Хонадон эгалари — уларнинг орасида ёшлариям, нуронийлари ҳам бор, «бизнинг муаммомизни ҳал қилиб бера оласизми?», деб мўлтираб туришибди. Ҳеч кимнинг уйи бузилмасин экан, ўзи аслида…\n1 июлда хонадон эгаларига уйларини бузиш зарурияти ҳақида туман ҳокимининг биринчи ўринбосари Ш.Тошпўлатов номидан огоҳлантириш хати берилган. Хонадон эгалари мардикор ёллаб, айримлари шунга ҳам ортиқча маблағ сарфламасдан, ўз оиласининг кучи билан айтилган муддатда уйларни бузишган. 10 июль куни уларга янги ер майдонидан ер ажратиб берилган.\nУйлари бузилган ва ҳанузгача бузилган уйлари учун пул ололмаган хонадон эгаларининг айтишича, йўлнинг нариги четида ҳам барпо этилажак Имом Бухорий ҳадислар мактаби ва илмий тадқиқотлар маркази ўрни учун 33 та хонадон бузилган ва уларга аллақачон давлат томонидан товон пули тўлаб ҳам бўлинган. Бу уйларнинг эгалари айни пайтда давлат ажратиб берган янги жойда уй барпо этиш билан машғул. Ҳокимлик янги ер участкасини электр симёғочлари, трансформатор подстанцияси билан таъминлаб, электр токи ҳам тортиб берган.\nЛекин 9 та хонадон эгаларига ажратилган жой қозиқ қоқилиб, бўлиб берилган бўлса-да, ҳануз қурилиш ишларини бошлаш учун маблағ берилмаётир. Улар бузилган уйдан чиққан қурилиш материалларини янги участкага олиб бориб қўйиб, чайла тиклаб, туман ҳокимлигидан имо кутмоқда.\nХонадон эгаларининг эътирози қуйидагича:\nАввало, бузилган уйлар улар кутганидан арзон баҳоланган. Бироқ йўлнинг нариги томонидаги хонадон соҳибларидан айримлари судлашиб ҳам давлат белгилаган суммадан ортиғини ололмаганидан сўнг, булар борига кўниб, шартномани имзолаб беришган. (Уларнинг қўлларида шартнома нусхаси кўрмадим, барчасини ҳокимлик қайтариб олиб кетган экан. Нега?). Бироқ ўша пул ҳам ҳанузгача қўлларига тегмаган.\nАйни дамда улар қарз олиб, жилла қурса, ғишт қуйиш ишларини бошлаб юборишган. Янги уйнинг пойдеворини тиклаш учун — цемент, тош, шағал, уста пули каби харажатларга катта маблағ керак бўлади. Ҳокимлик ваъда қилинган маблағни беришни пайсалга солмоқда.\nБузилган хонадон соҳиблари ҳақиқатдан ҳам айни дамда пайкалда чайла тикиб, чивинга таланиб яшашга мажбур бўлишмоқда. Чунки юқорида таъкидланганидек, маблағ йўқ, қурилиш ишлари тўхтаб ётибди. Боз устига, янги ажратилган ер участкаси чорвачилик фермасига яқин жойда бўлганлиги сабабли ҳавода қўланса ҳид уфуриб турибди.\nИюль ойи ҳам охирлаб бормоқда, август ойида тупроқ-лой ишлари бажариб олинмаса, кузда усталар лой ишидан қочишини, қилса ҳам бу уй эгаларига бир-икки карра қимматроққа тушишидан хавфсирашмоқда. Вақт кутиб турмайди, ахир?!\n«Уйимиз бузилгунга қадар ҳар куни мутасадди раҳбарлар шу ерда, тепамизда эди. Рости, яхши-ёмон гаплар ҳам бўлиб ўтди. Лекин, мана, бузиб бўлганимиздан кейин ҳеч ким ҳолимиздан хабар олмаяпти», — дейди Робия Йўлдошева.\n«Бизни уйни бузишга мажбурлаб, хат бериб, тепамизда туриб буздиришганидан сўнг кадастр ходимлари келиб, «Бекор уйни бузибсизлар, нотўғри ўлчашган экан, бу уйлар чизиқдан бор йўғи 25-50 см ичкарига кириб қолган экан. Бу учун уйни бузиш шарт эмасди», деб бизни баттар саросимага солиб қўйишди. Кўчамиздаги 10-уй бузиш ишларини пайсалга солгани учун бузилмасдан ҳам қолди, ана. Ҳозир биз ўз қўлимиз билан бузилган уйимизга бир тийин ҳам ололмаймиз, деган хавотирдамиз», — дейди Р.Йўлдошеванинг келини.\n«Туман ҳокими, Олий Мажлис Сенати аъзоси А.Жўраев ҳам келмадими?», деб савол бердим. «Бирор марта ҳолимиздан хабар олгани йўқ. Фақат ҳоким муовини 4 нафар милиция ходими қуршовида келиб, талабларимизни ёқтирмасдан эшитиб, дўқ-пўписа қилиб кетади», дейишди.\n«Бугун шу пул масаласида туман марказига — ҳокимликка бориб келдим. Ҳозир бюджетда бир тийин пул йўқ, қачон пул тушса — кейин оласизлар, деб қайтариб юборишди. Имом Бухорий мажмуасидаги масжиддан ишлаётган усталар учун хайрия маҳсулотлари ҳам келтирилиб турибди. Албатта, бу ҳам иморат созлаётган киши учун саховатпеша инсонлардан катта ёрдам. Биз эса ҳанузгача янги участкага уста сололганимиз ҳам йўқ», — деди Ҳабиба Норбоева.\nМуаммо юзасидан Пайариқ туман ҳокимининг муовини Шавкат Тошпўлатовга қўнғироқ қилганимда, у ҳақиқатдан ҳам ҳалигача уй эгаларига пул берилмагани, пул туман бюджети томонидан ажратилишини айтиб ўтди. Ҳоким муовини туман бюджетида айни дамда шу мақсад учун маблағ мавжудлиги, бузилган уйлар 850 миллион сўмга баҳоланганини билдириб, бу борада ҳозир Республиканинг рухсати кутиб турилгани, 1–2 кунда (кейинги ҳафта деб тушунаверинг) фуқароларга маблағ ажратилишини айтиб ўтди.\nХуллас, вазият шундайки, мурожаатчиларнинг гапларига кўра ва суратлардан ўзингиз ҳам гувоҳ бўлишингиз мумкин: йўлнинг нариги томонида бузилган 33 та хонадонга бузилишдан 2-3 кунда пул ажратилиб, улар янги жойдан уйларни тиклаб ҳам бўлишган. Томини ёпиш ва пардоз ишлари қолган. Мақоламиз мавзусига айланган 9 та хонадон эгалари эса ҳокимлик уларни алдаб, сарсон қилишидан жуда хавотирда. Ўйлаймизки, ёзнинг қуёшли, ғанимат кунларида бу оилаларнинг мушкулини осон қилиш учун тумандаги мутасаддилар ишни тезлаштиришади. Биз бу мавзуга яна қайтамиз.


«Локомотив» JOMA бренди билан ҳамкорликни давом эттиради / CHAMPIONAT.asia\n«Локомотив» JOMA бренди билан ҳамкорликни давом эттиради\nJOMASport (Хома деб ўқилади) 1965 йил Испаниянинг Портильо-де-Толедо провинциясида ташкил этилган.\nДастлаб 8 кишидан иборат бўлган ушбу спорт кийим-кечакларини тайёрлаб берадиган кейинги йил ўзининг ярим асрлик юбилейии нишонлайди.\nХабарингиз бор, «Локомотив» клуби ҳам 2013 йилдан бошлаб ушбу испан спорт махсулотларидан фойдаланиб келади. 2014 йил ҳам “темирйўлчилар” JOMA либосларини асосий жамоа, футзал ва футбол мактабимиз ўқувчилари кийиб келишмоқда. Испан бренди 2013 йилда жамоамиз билан кўп йиллик шартнома имзолаган ва кейинги мавсумларда ҳам ушбу либослардан фойдаланишади. Жамоамиз бу йил JOMA компанияси томонидан ҳар хил типдаги кийим-кечаклар билан таъминлаган. Яна «темирйўлчилар» либосларида эксклюзив вертикал чизиқлар қўйиб чиқариш учун рухсат олинган. Яъни «Локомотив» либосларида дунёнинг 80 дан ортиқ давлатида фойдаланидиган либослардаги каби бу ўхшашликни топа олмайсиз.\nЯқин кунларда “Локомотив” спорт комплекси ҳудудида JOMA спорт кийимлари билан савдо қиладиган, «Локомотив» логотипи туширилган кийимларни билан савдо қилувчи дўкон ишга тушади. Шунингдек бренд кийимларини расмий сайтимиз орқали ҳам “Он-лайн” ҳарид қилишингиз мумкин бўлади. Ушбу спорт кийимларига ўз исмингизни ҳам ёздиришингиз мумкин. Барча хизматлар ушбу корхонанинг Тошкентдаги расмий дистрибьютери ва «Локомотив» футбол клуби билан биргаликда амалга ошириш мумкин.


Ўзбекистонда ижтимоий тармоқлар яна блокланиши ортидан VPN'дан фойдаланувчилар кўпая бошлади. Ахборот хавфсизлиги бўйича мутахассис Анвар Нарзуллаевга кўра, давлат VPN туфайли юзага келадиган хавфларни ҳисобга олиши керак.\nАнвар Нарзуллаев / Фото: Kun.uz\nЎзбекистондан туриб энг кўп юклаб олинаётган Android иловалар бешталигида юқори тўрт ўринни VPN-иловалар эгаллаб турибди. Манба: App Annie мобил аналитика сервиси\n“VPN серверларни ишлатишнинг катта хавфи – шахсий маълумотлар эмас, балки тақиқланган веб-сайтларга кириши осон бўлиб қолади.\nИккинчидан, бизда кўпинча бепул VPN сервердан фойдаланишади. Билиб олиш керакки, интернетда бепул хизмат таклиф қилиняптими, демак сиз маҳсулот бўлиб хизмат қиляпсиз. Сизнинг маълумотларингиздан исталган йўлда фойдаланиши, ҳатто, сизнинг ўзингизга “шантаж” қилиши ҳам мумкин”, – дейди мутахассис.


Хитой «кибержиноятчилар учун бошпанага» айланмоқда\nCOVID-19 вакцинасига оид тадқиқотлар ва интеллектуал мулкни ўғирлашга уринган ҳамда бошқа бир қатор кибержиноятларни содир этган икки хитойликнинг қўлга олиниши ортидан шундай айбловлар янграган.\nКундалик брифинг чоғида сўзлаётган Хитой ташқи ишлар вазирлиги вакили Чжао Лицзянь, Пекин, 8 апрель. Вазирлик Пекиннинг дунё бўйлаб дезинформация тарқатишга оид фаолияти марказига айланган. (ГРЕГ БЕЙКЕР/AFP)\nВАШИНГТОН – Хитой кибержиноятчилар учун бошпанага айланди, деб хабар беради АҚШ расмийлари сешанба (12 июль) куни. Бу хабар икки хитойликнинг COVID-19 вакцинасига оид тадқиқотларни ўғирлашга урингани ва дунё бўйлаб юзлаб компанияларга хакерлик ҳужуми уюштиришда айбланиши ортидан пайдо бўлди.\n«Хитой ҳам шармандали тарзда кибержиноятчилар учун бошпана бўлиб хизмат қилаётган давлатлар – Россия, Эрон ва Шимолий Корея сафига қўшилди», деб айтган АҚШ бош прокурори ёрдамчиси Жон Демерс АҚШ адлия вазирлиги баёнотида.\nВазирликнинг маълум қилишича, Чендудаги электротехника коллежида бирга таълим олган 34 яшар Ли Сяою ва 33 яшар Донг Цзяжи сўнгги ўн йил давомида компьютер хакерлиги билан шуғулланган.\nҲужжатга кўра, «улар юқори технологиялар ишлаб чиқариш, тиббий жиҳозлар, фуқаролик ва саноат инжиниринги, бизнес, таълим, компьютер ўйинлари, қуёш энергияси, фармацевтика, мудофаа каби соҳаларни нишонга олганлар».\n«Айбланувчилар COVID-19 вакцинаси, тест олиш технологияси ва даволаш усулларини ишлаб чиқаётган қатор компанияларнинг заифликларини текширишган», дейилади ҳужжатда.\nУларнинг иккови ҳам Хитойда экани ва Пекин томонидан ҳимоя қилинаётгани айтилади.\nЛи ва Донг биотехнологик компанияларни нишонга олган, бироқ, афтидан COVID-19 тадқиқотларига путур етказмаган, дейди адлия вазирлиги расмийлари.\nШунингдек, улар «нодавлат ташкилотлар, муайян диссидентлар, диний арбоблар, демократия ва инсон ҳуқуқлари фаолларини» ҳам нишонга олишган, дейилади адлия вазирлиги баёнотида.\nАйблов хулосасига кўра, Ли ва Донг Пекинга керакли одамларнинг шахсий электрон почталари паролларини давлат хавфсизлик вазирлигига топширган.\nЖуфтлик софтвер компанияларидан манба кодлари, фармацевтик компаниялардан дориларга оид маълумотлар, мудофаа пудратчиларидан қурол-аслаҳа ишланмалари ва синов ахборотини ўғирлашда айбланган.\nЛи ва Донг мудофаа пудратчиларидан ҳарбий сунъий йўлдошлар дастурлари, ҳарбий симсиз алоқа тармоқлари, коммуникация тизимлари, микротўлқин ва лазер тизимларига оид маълумотларни ўғирлашда ҳам гумон қилинмоқда.\nМай ойида АҚШ раҳбарияти Хитой қўлловидаги хакерларнинг COVID-19 вакцинаси ва даволаш усулларига оид тадқиқотларни ҳамда интеллектуал мулкни ўғирлашга уринаётгани ҳақида огоҳлантирган эди.\nПекиннинг буюртмаси билан содир этилган кибержиноятлар тарихи узун бўлишига қарамай, Хитой ташқи ишлар вазирлиги воизи Ванг Венбин «Хитой ҳукумати киберхавфсизликнинг ашаддий ҳимоячиси экани ҳамда барча турдаги кибержиноятлар ва киберҳужумларга қарши курашиб, уларни фош қилиб келганини» айтган эди.\nКиберҳужумлар ва дезинформация\nХитой томонидан амалган оширилган янги хакерлик ҳужуми Эрон, Шимолий Корея, Россия ва Хитой ҳукумати қўлловидаги хакерларнинг сохта хабарлар ёйинлашидан тортиб, ишчилар ва олимларни нишонга олиш каби коронавирус пандемияси билан боғлиқ зарарли фаолиятда айбловчи бир қатор хавотирли воқеалар ва хабарларнинг давоми бўлди.\nМай ойида Буюк Британия ва АҚШ «кўп ҳолларда бошқа давлат субъектлари билан алоқадор» уюшган жиноятчилар томонидан соғлиқни сақлаш соҳасидаги мутахассисларга қарши киберҳужумлар сони кўпайгани ҳақида огоҳлантирган эди.\nCISA ва Британия миллий киберхавфсизлик маркази кенг миқёсли «паролларни пуркаш» усули қўлланганини аниқладилар – бу соғлиқни сақлаш идоралари ва тиббий тадқиқот ташкилотларига қаратилган, кенг тарқалган пароллар ёрдамида ҳисобга киришга уринишдир.\nБу орада Хитой ва Россия режимлари коронавирус пандемияси ҳақида ёлғон маълумотлар тарқатиш бўйича ҳамкорликни жадаллаштирганлар.\n«Биз COVID-19 инқирози бошланмасидан аввал ҳам Россия ва Хитой Халқ Республикаси ўртасида ташвиқот соҳасидаги ўзаро мувофиқлаштириш чораларини аниқлаган эдик», деди АҚШ Давлат департаментининг Глобал ҳамжиҳатлик маркази координатори Леа Габриэль.\n«Пекин воқеликка мослашиб, Москва анчадан бери қўллаб келаётган усуллардан кенг фойдаланмоқда», деди Габриэль.\nБирлашган Қироллик: «COVID-19 вакцинасига оид маълумотларнинг хакерлик йўли билан ўғирланиши ортида Россия разведкаси турибди»\nБритания, Қўшма Штатлар ва Канада Россия разведкасига алоқадор хакерлар гуруҳини вирусга оид тадқиқотларни ўғирлашда айблади.


Қирғизистон мухолифати етакчиларидан бири Феликс Қулов қамоқдан туриб Озодлик радиосига интервю берди\n02 март 2021, Тошкент вақти: 20:03\nҚирғизистон мухолифати етакчиси, ҳозирда қамоқда бўлган Феликс Қуловнинг таъкидича, мамлакат мухолифати сайлов арафасида, албатта, бирлашиши керак. Эслатиш жоиз, сўнгги вақтларда Қулов етакчилигидаги “Ор-номус” партияси ўз йўналишини ўзгартириб, ҳукумат томонга оғаяпти, деган айбловлар айтилмоқда. Хусусан, бу партия бирорта мухолифат иттифоқига бирлашиш ниятини билдирмагани ҳам гап-сўзларни авж олдирди. Феликс Қулов 2005 йил 30 октябрда бўлиб ўтадиган президентлик сайловига асосий номзодлардан бири ҳисобланаяпти. Озодлик радиоси мухбири Қулов ва унинг партияси теграсидаги гап-сўзлар, шунингдек, сайлов арафасида сиёсий дастурини билиш мақсадида унга микрофон тутди.\nАввал, қисқача эслатиб ўтамиз. 2002 йилнинг 8 майида Бишкек шаҳар суди “Ор-номус” партияси етакчиси — Феликс Қуловни 10 йилга озодликдан маҳрум қилган. Аммо ҳозирга қадар Қуловнинг партиядошлари ва инсон ҳуқуқлари ҳимоячилари у ноҳақ қамалган, деб ҳисоблайди. Феликс Қуловни озод этиш учун кўп уринишлар бўлди. Ҳуқуқ ҳимоячилари фикрича, Қулов нари борса 2005 йилнинг ёзига қадар озодликка чиқарилиши керак. Аммо афтидан, бундай бўлмайди. Яқинда Инсон ҳуқуқлари халқаро лигасининг Феликс Қуловни озод этишни сўраб, Қирғизистон Президенти Ақаевга йўллаган мактуби ҳам самарасиз қолмоқда.\nМаълумки, бу йил 30 октябрда Қирғизистонда президентлик сайлови бўлиб ўтади. Жазо муддатини ўтаётган Феликс Қулов президентликка номзод кўрилаётган мухолифат етакчиларидан биридир. Шу ўринда эслатиш керак, сўнгги уч-тўрт ой ичида унинг айрим баёнотлари мухолифат ва сиёсатчилар ўртасида баҳсларга ҳам сабаб бўлди. Бу баҳслар натижасида “Қулов партияси ҳукуматга ён боса бошлади”, “Қулов азалдан Асқар Ақаевнинг яқин одами эди” деган гап-сўзлар кўпайди. Озодлик мухбири дастлаб шу масалага ойдинлик киритишга ҳаракат қилди. Қулов фикрича:\n“Мен сўнгги баёнотларимда “Ор-номус” партияси очиқ сиёсат юргизишини, халқ манфаати тарафдори эканини айтдим. Агарда Акаев ҳукумати буни амалга оширса, нега энди уни қўлламаслигимиз керак. Биз эл манфаатини ҳимоя қилган тарафни қўллаймиз. Бу тарафдан бизнинг мумомаламиз конструктивдир”.\nФеликс Қулов ўзининг Асқар Ақаевнинг яқин одами, деган фикрга эса буткул эътироз билдирди:\n“Мени Ақаевнинг яқин одами, деганларнинг эс-ҳуши жойидамас, чоғи. Ақаевнинг яқин одами бўлсам, қандай қилиб тўрт йилдан ортиқ қамоқда ўтираман. Бу ақлга сиғмайди”.\nФеликс Қулов 2001 йилги парламент сайлови вақтида ҳибсга олинган эди. Қирғизистонлик айрим кузатувчилар эътирофича, Қулов қамоқда бўлишига қарамасдан президентликка кўрилаётган жиддий номзодлардан бири. Яқинда Қирғизистондаги йирик мухолиф партия ва ҳаракатлари Қурманбек Бакиев бошчилигидаги “Қирғизистон халқ ҳаракати” иттифоқига бирлашди. Бироқ, Феликс Қулов раислигидаги “Ор-номус” партияси ҳали ҳеч бир мухолифат иттифоқига қўшилгани йўқ. Бунинг сабаблари хусусида Қулов бундай деди:\n“Бизда Қурманбек Бакиев бошчилигида тузилган мухолифат иттифоқига қўшилиш фикри бор. Аммо аввал бу иттифоқнинг асл мақсади қанақа, сиёсий-иқтисодий ва мафкуравий платформаси билан танишишимиз керак. Шундан кейингина бир хулосага келамиз. Бўлмаса, ҳаракатни эмас, Қурманбек Бақиевни қўллаган бўлиб қоламиз-ку!?”\nШу сўзларини айтар экан, Феликс Қулов, унинг партияси ўз принцип ва мақсадларига мос келувчи ҳар қандай мухолиф ҳаракат ва номзодни қўллашга тайёр эканлигини яна бир бор таъкидлади.\nАммо кузатувчилар фикрича, Қуловнинг Бакиев иттифоқига қўшилмаётганига бошқа сабаб бор. Қурманбек Бакиев Қуловга нисбатан анча таниқли ва унинг тарафдорлари ҳам кўпроқ. У мамлакатдаги коммунистлар ва радикал либерал гуруҳларни ҳам ўз иттифоқига бирлаштира олди. Шунингдек, президентликка номзодини қўя олишини маълум қилганда, уни маъқуллаган мухолифатчилар ҳам кўп бўлди. Шу боис, Феликс Қулов унинг командасига бирлашишга ўйланиб турибди, дейишмоқда айрим кузатувчилар.\nБошқа бир тарафдан у халқаро босим остида сайловга қадар қамоқдан чиққан тақдирда ҳам, мамлакат конституциясига кўра, президентлик сайловида қатнаша олмайди. Қирғизистоннинг собиқ Ташқи ишлар вазири, “Янги йўналиш” ҳаракати етакчиси Муратбек Иманалиев бу борада шундай фикр билдирди:\n“Феликс Қулов — Қирғизистонда катта нуфуз ва эътиборга эга бўлган сиёсатчилардан бири. Бўлажак парламент ва президентлик сайловлари вақтида у бемалол сиёсий гуруҳларни бошқариши мумкин. Бироқ, унинг шахсан ўзи бирорта номзодни танладими йўқми — буни айтиш қийин”.\nИмоналиев эътирофича, агар Феликс Қуловнинг ўзи бирорта номзодни танласа, у ҳолда унинг ёрдами бу номзод учун анчагина катта ёрдам бўлар эди. Шунингдек унинг тахминича, ҳукумат Қуловни президентлик сайловига қадар озод этмайди. Чунки у ҳукумат учун жиддий сиёсий таҳдиддир, дейди Муратбек Иманалиев Озодлик радиоси мухбири билан суҳбатда.


11:26 / 25.12.2021 1090 pdf Ўқиш режими + -\nХалқимиз тўй олдидан тўйхонани, артистни, ошпазни, меҳмонларни гаплашиб қўйиш, дастурхонга қўйишга таом, ичимликлар ҳозирлаш каби моддий тайёргарликни амалга оширишяпти. Аммо тўйга маънавий тайёргарлик кўриш кўпчиликнинг эсига келмаяпти.\n«Ўғлим куёвликка тайёрми, оилани эплаб кетармикин, келинимни омонат деб билармикин, унга зулм қилиб қўймасмикин, фарзанд кўрса, тарбия қила олармикин, никоҳнинг ҳукмларини биладими?» деган саволни камдан кам оталар ўзларига беришяпти.\nЁки «Қизим никоҳга, келинликка, жуфти ҳалолликка тайёрмикин, эрига итоат қилармикин, қайнона, қайнотасининг дуосини олиш пайидан бўлармикин, ҳаётнинг паст-баландига сабр қила олармикин, никоҳнинг ҳукмларини биладими?» деб камдан кам оталар ўзларига савол беришяпти.\nКўплаб кишилар ёшларга «Сизлар тўй олдидан «Бахтиёр оила» китобини ўқиб чиқинглар» дейишмайди.\nЁки ёшларнинг ўзлари «Бахтиёр оила», «Соғлом бола» китобларини ўқиб чиқмагунимча, ундаги ҳукмларни ўзлаштирмагунимча уйланмайман, турмушга чиқмайман» дейишмайди.\nХуллас, тўйдан олдин ёшларни никоҳга тайёрлаш, оилавий жанжаллардан боши чиқмаётганлар ечим топишлари, нима қилса, оиласи тотув бўлади, умуман, никоҳ, оиланинг тотувлиги, саодати учун нималар қилиш лозимлигини ўргатадиган китоб ўқишни тавсия қиламан. Бундай китобни «Ҳилол нашр» нашриётига қарашли дўконлардан ва диний адабиётлар сотиладиган бошқа дўконлардан топиш мумкин. Бу Шайх Муҳаммад Содиқ Муҳаммад Юсуф раҳимаҳуллоҳнинг «Бахтиёр оила» ва «Соғлом бола» китобларидир.\nАллоҳ таолонинг фазли билан ана шу китоблардан кўплаб фойдалар олиш мумкин.\nҲар бир оила қуриш остонасида турган ва оила қурган диндошларимизга, хуллас, ҳар бир мусулмон хонадонига бу китобларни тавсия қиламан.\nАйримлар тўй куни келин билан рақс тушиш учун фалон минг доллар сарфлаб рақс тўгарагига боряпти. Айримлар “love story” (севги қиссаси) тайёрлаш учун фалон минг долларга фотосессия ташкил этяпти. Бу фотолар тўй куни тўйхонага келган меҳмонларга катта экранда намойиш этилади. Турмуш қураётган аёлининг ярим яланғоч расмини номаҳрам эркакларга катта экранда намойиш қилиш учун инсон ким бўлиши керак? Учига чиққан даюс, хотинини, маҳрамини қизғонмайдиган ҳамиятсиз махлуқ бўлиш керак.\nДастурхонни битта пиёлага жой қолмайдиган даражада тўлдиришни биламиз. Аммо фарзандларимизнинг тўйдан кейинги ҳаётлари ҳақида ўйлаб кўрмаймиз.\nАхир бахт тўйнинг дабдабали ўтишида эмас-ку! Қилинадиган сарполар хорижники бўлишида эмас-ку! Келин-куёв яшайдиган уйни “от и до” жиҳозлашда эмас-ку!\nБахт Исломга амал қилиб оила қуришда, шариатга амал қилиб яшашда эмасми?! Бахт оилада эр ва хотин ўз мажбуриятларини сидқидилдан бажаришида эмасми?! Ҳақиқий бахт оилада Аллоҳ таолонинг айтганига амал қилиб яшашда эмасми?!\nОилавий бахтга эришиш учун, оилада Аллоҳ таолонинг айтганини жорий қилиш учун ўша ҳукмларни билиш керак. Билиш учун эса «Бахтиёр оила» китобини ўқиш ва унга амал қилиш лозим. Айримлар даюслик учун минглаб доллар сарф қилаётганда, биз фарзандларимизнинг тўйдан кейин бахтли яшашлари учун никоҳга маънавий тайёргарликни йўлга қўйишимиз, шу тайёргарликка пул сарфлашимиз шартдир! Бу эса китоб сотиб олиш, аҳли илм устозлардан китобдаги тушунмаган жойларини сўраш, эрлик, хотинлик, қайноталик, қайноналик, сатри аврат, уят, таҳорат, ғусл ва ҳоказо ҳукмларни чуқур ўзлаштириш билан бўлади.\nТўй куни дастурхонни тежамлироқ қилиб безатсак, жуда кўп фойдали китоблар сотиб олишимизга пулимиз ортади. Зеро, ҳадиси шарифда никоҳнинг баракалиси чиқими енгилроғи экани айтилган.\nАллоҳ таоло «Бахтиёр оила», «Соғлом бола» каби барча диний адабиётларни халқимизга манфаатли қилсин! Бу китобларни ўқиганлар бахтиёр оиланинг соҳиби, соҳибаси бўлиб, солиҳ фарзанд тарбия қилишларини насиб этсин!\nАллоҳ таоло бу китобларни халқимизга тақдим этган шайх ҳазратларини раҳматига олсин ва қабрларини нурга тўлдирсин!\n09:00 / 25.12.2021 1165\nМуҳаммад Рифъат қорининг кўзига кўз тегди\n13:00 / 25.12.2021 1188\n1946 15:20 / 09.09.2019\n1165 15:01 / 20.06.2020\n1172 15:00 / 04.11.2020\n2215 14:15 / 27.12.2018


Тўқсонбости усулида сабзавотлар етиштириш - Ўзбекистон Республикаси Қишлоқ хўжалиги вазирлиги\nМамлакатимизда озиқ-овқат хавфсизлигини таъминлаш, бозорларимизни қишлоқ хўжалик маҳсулотлари билан янада тўлдиришда сабзавотларни тўқсонбости муддатда етиштириш муҳим аҳамиятга эга.\nБуни яхши англаган омилкор бободеҳқонларимиз шу кунларда асосий ва такрорий экинлар ҳосилини йиғиб-териб олиш баробарида тўқсонбости экинлар экишга тараддуд кўрмоқдалар. Чунки совуққа чидамли бўлган сабзи, пиёз, саримсоқпиёз, ош лавлаги каби сабзавотларни, кашнич, петрушка, сельдерей, салат барги каби кўкатларни тўқсонбости мавсумида экиб етиштириш орқали улардан яхшигина даромад олиш мумкин. Қиш ва баҳор ойларида бу маҳсулотларнинг бозори чаққон, харидори кўп бўлиши эса деҳқоннинг ишига янада рағбат бағишлайди.\nТўқсонбости усулда сабзавот уруғлари экилган эгатлар устини чириган маҳаллий ўғит ёки дарахт қипиқлари билан муличалаш ёки шаффоф полиэтилен плёнкаларини ёпиш экилган сабзавот уруғларини эрта кўкламда барвақт униб чиқиб, жадал ўсиб-ривожланиши ҳисобига эрта баҳорда экишга қараганда ҳосили 25–30 кунгача эртароқ етилиши, ҳосилдорлиги эса 15–20% ортиқроқ бўлишини таъминлайди.\nКузги совуқ ва ёғингарчиликлар бошланмасдан олдин тўқсонбости усулида экиш учун ноябрь ойининг охири-декабрнинг биринчи ўн кунлигида совуққа чидамли сабзавот экинларидан сабзи, пиёз, ош лавлаги, кўкат сабзавотлар (исмалоқ, укроп, петрушка, сельдерей, кашнич, салат) экинларининг уруғлари сепилади. Тўқсонбости қилиб сепиладиган сабзавот уруғлар сарфи 20 фоизгача кўпроқ бўлиши керак.\nБу муддатда сепилган сабзавот экинларининг уруғлари қиш мавсумида унмайди, қишки ёғингарчиликлар натижасида уруғлар тупроқдаги намликка тўйинади ва ҳаво ҳарорати 4–5оС бўлганда кўкламда барвақт бегона ўтлар уруғларидан олдин униб чиқа бошлайди.\nҲарорат 18–20оС бўлганда тўлиқ унади, кузда экилган сабзи, пиёз ва лавлагининг барглари кўкламда экилганига қараганда 1,5–2 баравар катта бўлиб, ҳосил 25–30 кун олдин етилади ҳамда ҳосилдорлиги гектаридан 14–15 фоизгача юқори бўлади. Бунда ушбу экинларнинг эркаклаб кетмайдиган навларини экиш мақсадга мувофиқ.\nТўқсонбости муддатда пиёзнинг маҳаллий “Истиқбол”, “Зафар”, хорижнинг “Манас” “Дайтона”, “Леоне”, “Банко” каби навларини экиш тавсия этилади.\nПиёз уруғини тўқсонбости усулида экиш муддати жанубий вилоятларда 1-30 декабрь, марказий минтақада жойлашган вилоятларда 15 ноябрь-15 декабрь ва шимолий минтақаларда 1 ноябрь-1 декабрга тўғри келади. Пиёз уруғи 18 кг/га ҳисобида экилади.\nПиёз катта майдонларда СКОН-4,2, СММ-4 русумли сеялка билан, кичик майдонлар қўл кучи ёрдамида ернинг нишабига қараб қатор ораларини 70–90 см. дан олиб уч-тўрт қаторли усулда ёки қўлда сочиб экилади. Уруғлар 1,5–2 см чуқурликка кўмилади. Уруғ сепилгандан сўнг майдон суғорилмайди. Барча агротехник тадбирлар баҳорда бошланади.\nБаҳорда пиёз дастлаб ўсимликларнинг бўйи 6–8 см. га етганда, иккинчи марта бозорга боғлаб чиқариладиган товар ҳолига келганда ўтоқ ва ягана қилинади. Қатор ораларига КРН-2,8 А русумли культиватор билан 15–16 см чуқурликда ишлов берилади.\nЎғитлаш. Гектаридан 30 тоннагача ҳосил олиш учун ҳар гектар ерга юқори унумдор майдонларда соф ҳолда 250 кг азот, 200 кг фосфор, 80 кг калий, ўртача унумдор тупроқларда 300 кг азот, 220 кг фосфор ва 90 кг калий, паст унумдор тупроқларда 320 кг азот, 220 кг фосфор ва 100 кг калий берилиши лозим.\nФосфор ўғити йиллик миқдорининг 70–75 фоизи ерга асосий ишлов даврида, қолган қисми эса ерни бороналашдан олдин берилади. Азот ўғити вегетация даврида озиқлантириш пайтида тенг иккига бўлиб берилади. Биринчи озиқлантириш пиёз яганалаб, ўтоқ қилингандан сўнг, иккинчиси эса пиёзбоши шакллана бошлаганда берилади. Пиёз ўсимлигига органик ўғитлардан янги гўнгни бериш тавсия этилмайди. Гўнг берилганда гўнгдаги бегона ўтлар уруғлари униб чиқиб, олинадиган ҳосилга салбий таъсир этади.\nСуғориш. Пиёз майсалари кўрингандан кейин суғорилади. Биринчи сув одатда баҳорги ёғин-сочин тўхтагандан кейин берилади. Кўклам серёғин келган йилларда бу муддат апрелнинг иккинчи ярмига, ёғингарчилик кам бўлган йилларда эса апрелнинг бошларига, айрим ҳолларда эса ҳатто, март ойининг охирига тўғри келади.\nСизот суви чуқур жойлашган бўз тупроқли ерларда кўкламнинг охири-ёзнинг бошларида пиёз ҳар 7–10 кунда суғорилади. ҳар галги суғоришда гектарига 350–400 м3 ҳисобида сув берилади.\nҲосил июль охири-август ойларида йиғиштириб олинади.\nСабзининг маҳаллий “Зийнатли”, “Фаровон”, хорижнинг “Шантане-2461”, “Курода Шантанэ”, “Нантская-4”, “Канада”, “Карсон” каби нав ва дурагайларини экиш тавсия этилади.\nЭкиш ишлари жанубий вилоятларда 1-30 декабрь, марказий минтақада жойлашган вилоятларда 15 ноябрь-15 декабрь ва шимолий минтақаларда 1 ноябрь-1 декабрга тўғри келади.\nСабзи уруғлари катта майдонларда СКОН-4,2, СММ-4 русумли сеялкалар билан 1,5–2 см чуқурликка 52x8, 62x8 см схемада ёки кичик майдонларда қўлда сочиб экилади. Уруғ сарфи гектарига 5–6 кг. ни ташкил этади. Сабзи уруғи сепилгандан сўнг майдон суғорилмайди. Барча агротехник тадбирлар баҳорда бошланади.\nНиҳоллар униб чиқиши билан дарҳол бегона ўтларни ўташга ва яганалашга киришиш керак. Сабзи 2 марта ўталади. Дастлабки ўташ сабзи битта чинбарг чиқарганда, кейингиси эса 3–4 барг чиқарганда ўтказилади. Ґар ўтоқ давомида ягана ҳам қилиб борилади.\nБегона ўтларни йўқотиш учун гербицидлардан фойдаланилади. Бир йиллик ўтларга қарши, экишдан олдин гектарига “Гезагард-50” ёки “Прометрин” препаратини 2–3 кг/га ҳисобида бегона ўтлар уруғи ердан унгунга қадар ёки 1–2 чинбарг чиқарганда, 12,5 фоизли “Фюзилад Супер” препаратини 1–2 кг/га ҳисобида бегона ўтлар 2–4 та барг чиқарган вақтда пуркалади.\nЎғитлаш. Гектаридан 30 тоннагача ҳосил олиш учун юқори унумдор майдонларда соф ҳолда 175 кг азот, 130 кг фосфор, 80 кг калий, ўртача унумдор тупроқларда 220 кг азот, 160 кг фосфор ва 100 кг калий, паст унумдор тупроқларда 250 кг азот, 200 кг фосфор ва 120 кг калий берилиши лозим.\nСуғориш. Сабзи ўстиришда тупроқнинг тўйинган дала нам сиғимига нисбатан суғоришдан олдинги тупроқ намлиги 70–75% бўлиши мақсадга мувофиқ.\nСабзи апрель ойининг иккинчи ярмидан бошлаб суғорилади. Дастлабки пайтларда экин ҳар 1,5–2 ҳафтада, май ойининг иккинчи ярмидан эътиборан, яъни илдизмевалар жадал катталашаётганда эса ҳар 7–8 кунда суғорилади. Ґосил етилиб, йиғим-терим пайти яқинлашганда суғориш тўхтатилади.\nСизот суви чуқур жойлашган ерларда эртаги сабзи ўсув даврида 8, сизот суви юза далаларда эса 5–6 марта суғорилади. Тупроқ шароитига қараб гектарига 550–600 м3 ҳисобида сув берилади.\nҲосил плёнка қопланганда майдонларда апрелда, очиқ майдонларда эса май ойида етилади.\nОш лавлагининг маҳаллий “Диёр”, “Ягона” ва хорижнинг “Бордо-237”, “Бикорес”, “Детройт”, F1 “Боро”, “Пабло” каби нав ва дурагайларини экиш тавсия этилади.\nЛавлаги уруғлари 4–5оС да униб чиқа бошлайди, ўсиб-ривожланиб бориши учун энг қулай ҳарорат 20–25оС дир. Лавлаги совуқ (-2–3оС) ва юқори ҳарорат таъсирига чидамли, тупроқда нам етарли даражада бўлганда юқори ҳосил беради.\nЭкиш ишлари жанубий вилоятларда 1–30 декабрь, марказий минтқада жойлашган вилоятларда 15 ноябрь-15 декабрь ва шимолий минтақаларда 1 ноябрь-1 декабрга тўғри келади.\nУруғ сарфи 16–18 кг/га. Эгатлар 60–70 см бўлиб, 2–3 қаторли, ўсимлик оралари 8–10 см. Уруғлар 2–3 см чуқурликка экилади. Ош лавлаги уруғи экилгандан сўнг майдон суғорилмайди. Барча агротехник тадбирлар баҳорда бошланади.\nЕрни шудгорлашдан олдин гектарига 25–30 тонна чириган гўнг, 320 кг аммофос, 180 кг калий хлор ўғити солинади. Вегетация даврида азот ўғити иккига бўлиб берилади. Биринчи озиқлантириш ўтоқ қилиб ўсимлик сийраклаштирилгандан сўнг 240 кг карбамид ёки 550 кг сульфат аммоний, иккинчиси эса 3–4 чинбарг пайдо бўлганда юқоридаги миқдорда солинади.\nОш лавлаги ўстиришда тупроқнинг тўйинган дала нам сиғимига нисбатан суғоришдан олдинги тупроқ намлиги 65-70% бўлиши яхши самара беради.\nСизот суви чуқур жойлашган ерларда ош лавлаги вегетация даврида 7–8, сизот суви юза далаларда эса 5–6 марта суғорилади. Тупроқ шароитига қараб гектарига 500–550 м3 ҳисобида сув берилади.\nҲосил плёнка билан қопланганда апрелда, очиқ майдонда май ойида етилади.\nКўкатлар овқатга турли кўринишда ишлатилади. Уларга бир йиллик, икки йиллик ва кўп йиллик сабзавотлар киради. Кўкатлар витаминлар, минерал тузлар, эфир мойлари ва ферментларга бой бўлиб, зиравор сифатида сабзавотларни тузлашда ҳам ишлатилади.\nКўкат сабзавотлар юқори ҳосилдорлиги, тезпишарлиги, иссиққа кам талабчанлиги, тупроққа, намга ва озиқ моддаларга кўп талабчанлиги билан ажралиб туради.\nКўкатлар ниҳоллари пайдо бўлгандан кейин 30–40 кунда ҳосили йиғиб олинадиган даражага етади. Уларни йил давомида экиб янги сабзавот етиштириб туриш имконияти бор. Кўкат сабзавотлар асосан барги учун етиштирилади, шу сабабли уларнинг уруғи анча қалин экилади.\nКўкат сабзавотлар ва салатни экиш муддати жанубий вилоятларда 1–30 декабрь, марказий минтақада жойлашган вилоятларда 15 ноябрь-15 декабрь ва шимолий минтақаларда 1 ноябрь-1 декабрга тўғри келади.\nСалатнинг маҳаллий “Кўк шох” ва хориждан келтириладиган F1 “Фиоретт”, “Конкорд”, “Лагунас”, “Левистро”, “Саула” нав ва дурагайлари экиш учун тавсия этилади.\nСалат совуққа чидамли ўсимлик. Баргларининг ўсиши ва бош ўраши учун қулай ҳарорат кундузи 15–20оС ва кечаси 12–15оС бўлиши керак. У паст (5оС) ҳароратда ҳам секин бўлса-да ўсаверади.\nУруғи лентасимон усулида 2–3 қатор қилиб экилади. Бунда ленталар ораси 45–60 см, лентадаги қаторлар ораси 15 см қилинади. Бир гектар ерга салат уруғи 4–5 кг, бошли салатникидан 3–4 кг миқдорда экилади. Салат уруғи сепилгандан сўнг майдон суғорилмайди. Барча агротехник тадбирлар баҳорда бошланади.\nМайсалар униб чиққандан 10–12 кун ўтгач 1-марта, 2–3 ҳафта ўтгач 2-охирги марта ягана қилинади. Бунда барг салат тупларининг орасида 8–10 см, бошли салатда эса 12–15 см масофа қолдирилади.\nСалат ўсимлигини парваришлашга – ўташ, қатор ораларини юмшатиш, суғориш ва минерал ўғитлар билан озиқлантириш ишлари киради. Баргли салат майсалар пайдо бўлгандан 30–40 кундан кейин ҳосили бирйўла йиғиштириб олинади. Бошли салат ҳосили 45–50 кундан кейин уларнинг етилишига қараб кундузи, баргидан шудринг кўтарилгандан кейин бирин-кетин узиб олинади.\nСалат ўстиришда тупроқнинг тўйинган дала нам сиғимига нисбатан суғоришдан олдинги тупроқ намлиги\n70–75% бўлиши керак.\nСизот суви чуқур жойлашган ерларда салат вегетация даврида 7–8 мартагача, сизот суви юза далаларда эса 2–3 марта суғорилади. Тупроқ шароитига қараб гектарига 450–500 м3 ҳисобидан суғорилади. Салатни ҳаддан ташқари катта меъёр билан суғориш тавсия этилмайди.\nЎғитлаш. Фосфор ўғити йиллик миқдорининг 75 фоизи, калийнинг ҳаммаси ерларни асосий ишлов даврида, фосфорнинг қолган қисми бороналаб эгат олишда бериш тавсия этилади. Азотли ўғитлар вегетация даврида тенг иккига бўлиб берилади. Биринчи озиклантириш ўтоқ қилиб ўсимлик сони сийраклаштирилгандан сўнг, иккинчиси эса 2–3 тадан чингбарг пайдо бўлганда ўтказилади. Ўғитлар ўғитлагич мосламалар билан қатор ораларига ўсимликка яқинроқ қилиб берилади.\nҲосил плёнка билан қопланганда мартда, очиқ майдонларда апрелда етилади.\nИсмалоқнинг фақат битта – “Нафис” нави давлат реестрига киритилган. Исмалоқ сабзавот сеялкалари билан қўш қаторлаб, ленталар ораси 50–60 см ва қаторлар ораси 15–20 см. дан қилиб экилади. Ҳар гектар ерга 15–20 кг уруғ, 2–3 см чуқурликка кўмилади. Исмалоқ уруғи сепилгандан сўнг майдон суғорилмайди. Барча агротехник тадбирлар баҳорда бошланади.\nИсмалоқ ўстиришда тупроқнинг тўйинган дала нам сиғимига нисбатан суғоришдан олдинги тупроқ намлиги 70–75% бўлиши керак.\nСизот суви чуқур жойлашган ерларда исмалоқ вегетация даврида 7–8, сизот суви юза далаларда эса 2-3 марта суғорилади. Тупроқ шароитига қараб гектарига 450–500 м3 ҳисобида суғорилади. Исмалоқни ҳаддан ташқари катта меъёр билан суғориш тавсия этилмайди.\nҲосил плёнка билан қопланганда мартда, очиқ майдонда апрелда етилади.\nМамлакатимида отқулоқ (шовул)нинг серҳосил “Широколистний” нави районлаштирилган. Отқулоқ сояда ҳам ўсаверадиган, совуққа чидамли ўсимлик: -7–10оС гача совуққа бардош беради. Уруғи 2–3оС ҳароратда кўкариб чиқади. Отқулоқ уруғдан ва илдиз бўлакчаларидан кўпайтирилади.\nОтқулоқ уруғи лентасимон усулда қўш қаторлаб ёки 3 қатор қилиб сабзавот сеялкасида экилади. Ґар гектар ерга 3 кг уруғ сарфланади. Уруғи укроп сингари ҳам сепилади.\nОтқулоқ барги 5–6 тага етганда уни пичоқ билан кесиб олиш ёки катталарини банди билан суғуриб олиш мумкин. Ґосил ўриб олингандан кейин орадан 12–15 кун ўтгач, уни яна ўриб олса бўлади, отқулоқ бир мавсумда 3–4 марта ўрилади. У гуллаши билан уни уруғга қолдириш мумкин. Отқулоқ яхши парвариш қилинганда гектаридан ўртача 12–15 тонна ҳосил беради.\nОтқулоқ ўстиришда тупроқнинг тўйинган дала нам сиғимига нисбатан суғоришдан олдинги тупроқ намлиги 70–75% бўлиши мақсадга мувофиқ.\nСизот суви чуқур жойлашган ерларда отқулоқ вегетация даврида 7–8, сизот суви юза далаларда эса 2–3 марта суғорилади. Тупроқ шароитига қараб гектарига 450–500 м3 ҳисобидан сув берилади.\nИсмалоқ ва отқулоқни ўғитлаш салатника сингари амалга оширилади\nУкропнинг маҳаллий “Узбекский-243”, “Ором” ва хориждан келтириладиган “Анет” нав ва дурагайлари экилади. Кўклигида ишлатиладиган укроп уруғи полларга қалин қилиб сепилади. Бир гектар ерга 20–25 кг уруғ сарфланади.\nКўклигида ишлатиладиган укроп апрель ойидан бошлаб, бўйи 10–15 см. га етганда ўриб олинади. Укроп кўклигида ишлатиш учун экилганда гектаридан 10–12 тоннагача ҳосил олинади.\nСизот суви чуқур жойлашган ерларда укроп вегетация даврида 7–8, сизот суви юза далаларда эса 2–3 марта суғорилади. Тупроқ шароитига қараб гектарига 450–500 м3 ҳисобидан суғорилади. Ґаддан ташқари катта меъёр билан суғориш тавсия этилмайди.\nКашничнинг “Орзу” ва “Янтарь” навлари районлаштирилган. Кашнич совуққа чидамли бир йиллик ўсимлик бўлиб, уруғининг ўсиши учун 5–6оС, кўкариб ҳосил яратиши учун 15–16оС ҳарорат керак. Кашнич вегетация бошида секин ўсади, кейин тез ривожланади. Унинг барра баргларини 2–3 марта ўриб олиш мумкин. Бунда 1–1,5 см танаси қолдирилади, тегишли шароит яратилганда барги яна ўсиб чиқаверади. Вақтида ўриб олинмаса, уруғпоя ҳосил қилади.\nКашнич ер танламайди. Уруғи экилгандан сўнг 35–40 кунда ҳосили етилади. Пол қилиб сепилганда гектарига\n8–10 кг уруғ сарфланади. Уруғ экилгандан сўнг, устидан майда чириган гўнг сепилади. Асосий парвариши 1–2 марта ўташ, қалин ерларини бир оз яганалаш ва вақтида суғоришдан иборат. Яхши парваришланганда гектаридан 12–15 тоннагача ҳосил олиш мумкин.\nКашнич ўстиришда тупроқнинг тўйинган дала нам сиғимига нисбатан суғоришдан олдинги тупроқ намлиги 70–75% бўлиши керак.\nСизот суви чуқур жойлашган ерларда кашнич ўсув даврида 7–8, сизот суви юза далаларда эса 2–3 марта суғорилади. Тупроқ шароитига қараб гектарига 450–500 м3 ҳисобида сув берилади.\nПетрушканинг “Нилуфар”, “Сахарная” ва “Новас” навлари районлаштирилган. Петрушка совуққа чидамли икки йиллик ўсимлик ҳисобланади. Унинг уруғини ўсиши учун 5–6оС, кўкариб ҳосил яратиши учун 15–16оС ҳарорат керак. Петрушка вегетация бошида секин ўсади, кейин тез ривожланади. Унинг барра баргларини 3–4 марта ўриб олиш мумкин. Бунда 1–1,5 см танаси қолдирилади, тегишли шароит яратилганда барги яна ўсиб чиқаверади.\nПетрушка ер танламайди. Уруғи экилгандан сўнг 55–60 кунда ҳосили етилади. Пол қилиб сепилганда гектарига 3–4 кг уруғ сарфланади. Уруғ экилгандан сўнг, устидан майда чириган гўнг сепилади. Асосий парвариши 1–2 марта ўташ, қалин ерларини бир оз яганалаш ва вақтида суғоришдан иборат. Яхши парваришланганда гектаридан 10–12 тоннагача ҳосил олиш мумкин.\nПетрушка ўстиришда тупроқнинг тўйинган дала нам сиғимига нисбатан суғоришдан олдинги тупроқ намлиги 70–75% бўлиши керак.\nСизот суви чуқур жойлашган ерларда кашнич вегетация даврида 7–8, сизот суви юза далаларда эса 2–3 марта суғорилади. Тупроқ шароитига қараб гектарига 450–500 м3 ҳисобида сув берилади.


Қачон муваффақиятга эришамиз? – "Тасвир" нашриёт уйи\nМуваффақият ва омад истагида жаҳон кезиб юрган йигит мақсади сари элтадиган зарур маслаҳатни олиш учун узоқ йўл босиб, олис мамлакатдаги ном қозонган кекса донишманднинг олдига келибди. Кўл ёқасида балиқ овлаётган донишманд муваффақият талабгорининг муддаосини тинглагач, унга сувга тушишни буюрибди. Жаҳонгашта ҳайратини яшира олмай, бир муддат донишмандга таажжубли нигоҳда тикилиб қолибди.\n— Сувга туш! — такрорлабди доно одам.\nЖаҳонгашта ноилож оёғининг учини кўлга секин ботириб, тиззасигача сувга тушибди. Чол унга юришда давом этишни буюрибди. “Тавба, мен бу чолдан қандай қилиб муваффақият қозонишим мумкинлигини сўраш учун шунча йўл босиб келсам-у, у бўлса мени масхара қилса…” — деган ўй ўтибди йигитнинг хаёлидан. Донишманд эса унга юришда давом этаверишни буюраверибди.\nЖаҳонгашта йигит елкасигача сувга ботибди.\n— Балки бўлди қиларман? — дебди сўнг.\nЧол қўли билан кўлнинг ўртароғига ишора қилибди. Сув аввалига даҳанга, кейин эса кўз ва пешанага қадар кўтарилибди. Ўн-ўн беш сониядан сўнг кўлга ғарқ бўлаёзган йигит донишманднинг ортга қайтиши мумкинлиги ҳақидаги буйруғини эшитгандай бўлибди ва ортга қайтибди.\n— Энди сенга саволим бор, — дебди донишманд. — Менга айт-чи, сув остига чўкаётганингда жон-жаҳдинг билан хоҳлаган, идрокингдаги ягона истак нима эди?\n— Тўйиб-тўйиб нафас олгим келди, — жавоб берибди ҳансираётган йигит ўйлаб ҳам ўтирмасдан.\n— Баракалла! Қачонки жисмингда ҳамда идрокингда муваффақият қозонишга бўлган ана шундай кучли истак уйғонса, ўшанда албатта, муваффақиятга эришасан, — дебди донишманд…\nБу дунёда ўзгариш — энг қийин иш. Сабаби шуки, бир дамлик ҳузур-ҳаловатнинг ўзи билан чекланиб қўя қоламиз. Қўрқоқ туйғулар бизни чўчитиб туради. Мириқиб дам олишга бўлган хоҳишимиз кўпинча муваффақият қозониш иштиёқидан устун келади. Аслида барчага тенг имконият ҳамда вақт берилган. Фақат кимлардир бир оз кўпроқ ишлайди, холос. Эришадиган нарсанг учун ҳар дақиқа ўзингда бор нарсадан воз кечишга тайёр туриш — ҳаётнинг ғалаба қозониш учун муҳим қоидаси. Бу “қурбонлик” сенинг ҳузур-ҳаловатинг, тўйиб-тўйиб дам олишинг, кунлаб ҳордиқ чиқаришинг, вақтичоғлигинг, телевизор қаршисида соатлаб фильмлар кўришинг бўлиши мумкин. Хитойлик донишманд Лао Цзи айтгани каби, ҳузур билан тамадди қилишни истасангиз, аввал очликни ҳис қилинг. Ҳамма нарсага эришишдан аввал ҳамма нарсангиздан воз кечиш лозимлигини ҳам унутманг!\nИнглиз тилидан Шуҳрат САТТОРОВ таржимаси.


Куман «Севилья»га қарши ўйин ва Гризманнинг захирада қолиши ҳақида гапирди\n«Барселона» бош мураббийи Роналд Куман Ла Лиганинг 25-туридан ўрин олган «Севилья» (2:0) билан баҳсдан сўнг ўз фикрлари блан ўртоқлашди.\n«Рақибга босим ўтказишга ҳаракат қилдик. Хавфли тактикадан фойдаландик. Тўпсиз вазиятларда босим уюштирдик. Бу асосий калит бўлиб хизмат қилди.\nЖамоамдан жуда фахрланаман, айниқcа, жисмоний жиҳатдан. «Севилья» жуда кучли жамоага эга, аммо биз хотиржам ҳаракат қилдик.\nАлбатта, кубок баҳсида ҳам («Севилья»га қарши. Дастлабки ўйинда «Барса» 0:2 ҳисобида мағлуб бўлган) ғалаба қозонишга ишонамиз. Бугун жароҳаларга қарамай, ўйинни сақлаб қолдик. Аммо чоршанбада яна бир баҳс. Яхши ўйнасак, имконият бўлади.\n«Барса» ҳар бир беллашувда ғалаба қозониши шарт. Бугунги 3 очко муҳим, лекин чоршанба кунги ўйин – яна бир имконият. Барча турнирларда курашни давом эттиришга ҳаракат қилишимиз керак.\nГризманнинг захирада қолиши? Бу унга жазо эмас. Шунчаки тактикани ўзгартиришга қарор қилдик, шу сабабли Дембелени орқароқдан ўйнатдик. Леонинг ёнида бизга Гризманндан кўра тезроқ футболчи керак эди», –дея Куманнинг сўзларини келтиради Маrca.


Жамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари “Мендаги қаттиқ қўрқув эр-хотинлик муносабатларига тўсқинлик қилмоқда”\t13:10, 22 октябрь 2016\t— Ота-онамнинг хоҳиши билан холамнинг ўғлига турмушга чиқдим. Лекин у киши билан биргаликдаги ҳаётимиз узоққа бормади. Собиқ эримнинг саломатлиги борасида нозик муаммоси борлиги сабаб ажрашишга мажбур бўлдик. Орадан кўп ўтмай, менга кўнгил қўйган бир йигит оила қуришни таклиф қилди. Унинг ота-онаси турмушга чиққанимни, бироқ оилавий ҳаёт кечирмаганимни билишарди. Шунинг учун аввалига розилик билдиришди. Кейинроқ ғийбатчиларнинг гапига киришдими, тўйга қаршилик қила бошлашди. Аммо у ҳеч нарсага қарамай, мени севишини айтиб, никоҳига олди. Мана икки йилдирки, севган инсонимнинг рафиқасиман. Ҳозир ота-онамникида яшаймиз. Мендаги қаттиқ қўрқув эр-хотинлик муносабатларига тўсқинлик қилмоқда. Шифокорларга ҳам, табибларга ҳам мурожаат қилдим. Аммо... Атрофдагилар эса мени тушунмай, «Шунақаси ҳам бўларканми?» деб кулги қилишаяпти. Исмини сир тутган мухлис, 24 ёш, Сурхондарё вилояти.


«Сувдан ҳар бир тирик нарсани қилганимизни билмайдиларми?»\nҚуръон ва табиат ҳодисалари мўъжизаларига бой Китоб бўлиб, буларда Аллоҳ таолонинг қанчалик улуғ зот еканлигини ҳис этиш мумкин. Бирор бир устоз ўзининг сараланган шогирдларини имтиҳон қилса, ана шу шогирдларига бир қанча топшириқлар бериб синайди. Шу имтиҳон қилишида шогирдлари адашмаслик учун тўғри мақсадга етишда уларга тўғри йўлни кўрсатади. Аллоҳ таоло ҳам бу дунёда ва Қуръонда жуда кўп тўғри йўлга бошлайдиган аломатларини равшан қилиб қўйган. Қуръон араб тилида нозил қилинган бўлиб, унинг ҳақиқий мўъжизасини тўлиқ тушуниш учун ана шу тилни билиш керак. Кўпчилик араб тилини билмагани сабабли ундаги айрим мўъжизаларни эслаб ўтамиз.\nҚуръони Карим – кишиларни тўғри йўлга бошлаш учун туширилган илоҳий Китоб. Коинот, мавжудот ва илмий масалаларда баҳс юритиш унинг вазифаси эмас. Лекин унда шундай бир илмий ҳақиқатлар борки, Қуръони Каримнинг илоҳий, мўъжизакор китоб эканлигига яна бир карра далилдир. Маълумки, Набий (алайҳиссалом) Маккада ўсганлар, у ерда илм-маърифат, мадраса ёки илмий муассаса асло бўлмаган. Демак, Пайғамбар (алайҳиссалом) илмий муҳитдан мутлақо бехабар эдилар. Лекин юқорида айтганимиздек, Қуръони Каримда шундай илмий масалалар зикр қилинганки, уни на ўша вақтда ва на ундан кейинги вақтларда ҳам ҳеч ким билмаган. Фақат бизнинг асримизга келиб, илм-фан тараққий этган бир даврдагина Қуръони Каримдаги илмий ҳикматларга изоҳ топила бошлади. Анбиё сурасида шундай дейилади: «Куфр келтирганлар осмонлару ер битишган бўлган эканини, бас, Биз уларни очганимизни ва сувдан ҳар бир тирик нарсани қилганимизни билмайдиларми?» (30-оят). Яъни осмонлару ер, аслида бир нарса бўлиб, кейин бир-биридан ажралган. Бу Қуръони Каримдаги мўъжизалардан бири бўлиб, уни ҳозирги замон илми ҳам тасдиқлади. Олимларнинг айтишича, бутун борлиқ бир газдан иборат, кейин бўлакларга бўлинган. Қуёш галактикасига кирувчи олам ҳам шу бўлинишдан келиб чиққан. Бунинг далили сифатида уламолар айтишадики, ерда 92 хил модда бўлиб, шундан 67 таси қуёшда ҳам бор. Демак, ердаги моддаларнинг ҳаммаси ҳам қуёшда борлиги эҳтимолдан холи эмас. Қуёшдаги кўплаб моддалар ерда ҳам учрар экан. Масалан, кислород, азот, фосфор, темир, карбон ва ҳоказо.\nОйда ҳам ердаги моддалар мавжудлиги аниқланди. Бундан чиқадики, оламдаги барча нарсаларнинг асли, Қуръони Каримда айтилганидек, бир экан.\nЭнди оятнинг «Ва сувдан ҳар бир тирик нарсани қилганимизни билмайдиларми?» деган қисмига келсак, бу уламолар сирини очган илмий ҳақиқатдан энг каттаси, десак, муболаға бўлмайди. Ҳаёт ва ўсиш учун зарур ҳисобланган барча кимёвий ўзгаришлар, шубҳасиз, сувсиз бўлмайди. Сув ҳаётнинг давом этиши, барча коинот ва набототларнинг яшаши учун асосий моддадир. Ер юзининг тўртдан уч қисми сувдан иборат. Сувнинг хусусиятларидан бири ер юзидаги ҳароратнинг бир хил мўътадил сақланиб туришини таъминлайди. Ахир бу – ер юзида ҳаёт бўлишининг бош омили. Сувнинг хусусиятлари жуда кўп, уларнинг ҳар бири Аллоҳ таоло сувни ўзининг махлуқларига зарур нарса қилиб яратганлигига далилдир.\nСув музлаганда зичлиги камайиб, ҳажми катталашадиган ягона модда. Шу хусусият сабабли совуқ қаттиқ бўлганида муз сувнинг юзасига кўтарилиб, бошқа қаттиқ модда сув тубига чўкиши муқаррар. Муз эса сувнинг устида туриб, унинг ҳароратини сақлаб туради. Бу сув ҳайвонлари учун ниҳоятда зарур. Паст даражали ҳароратда сув ўзига кўп миқдорда кислород тортади. Музлаган сувдан эса ҳарорат кўтарилиб, дарё ва денгизларда яшовчи сув ҳайвонларининг ҳаёти сақланади. Қуръони Каримнинг мўъжизасини қарангки, озгина сўзлар билан ер юзидаги ҳаётнинг чексиз сирлари баён этилади. Фақат мана шу оятнинг ўзи ҳам Муҳаммад алайҳиссаломнинг ҳақиқий Пайғамбар, Қуръони Каримнинг ҳақиқий илоҳий Китоб эканлигига яққол далилдир.


Украинадаги урушда қатнашган қозоғистонликларга нисбатан иш очилди\nМиллий хавфсизлик қўмитасининг пойтахт бошқармаси Украина ҳудудидаги қуролли тўқнашувда иштирок этган Қозоғистон фуқаросига нисбатан терговга қадар текширув бошлади. Бу ҳақда маҳаллий ОАВ хабар бермоқда.\nИш чет давлат ҳудудидаги қуролли можаро ёки ҳарбий ҳаракатларда ёлланма белгилари бўлмаган ҳолда қасддан ноқонуний иштирок этиш моддаси бўйича қўзғатилган.\nУшбу модда беш йилдан тўққиз йилгача озодликдан маҳрум қилишни назарда тутади. Хавфсизлик хизмати қозоғистонлик фуқаронинг исми ва фамилиясини айтмади ва у қайси тарафда жанг қилаётганига аниқлик киритмади.\nБугунги кунга қадар, ОАВ хабарларига кўра, кўнгилли сифатида фронтга кетган ва 24 февраль куни мамлакатга бостириб кирган рус қўшинларига қарши Украина Қуролли Кучлари томонидаги жангларда қатнашган биргина қозоғистонлик ҳақида маълум. ОАВ Қостанай вилоятида туғилган Жасулан Дуйсембин ҳақида аввалроқ маълум қилган эди.\n«Ҳеч қандай билдиришнома бўлмаган ва (ДХҚ) менинг исмим ва фамилиямни айтишдан қўрқишади, чунки мен уларга таҳдид қиламан. Борган сари кўпроқ одамлар менга қўшилиб, мени тинглай бошладилар», — деди Дуйсебин.\nБиринчи марта Жасулан Дуйсембин ҳақида Медиазона хабар берди. Нашрнинг ёзишича, Дуйсембин февраль ойидан бери Донецк вилоятида Украина томонида жанг қилиб келаётган воқеаларнинг бевосита иштирокчиси. Нашрга берган интервьюсида қозоғистонлик Украинага илк бор 2015 йилда «у ердаги ҳамма нарса ҳақиқатан ҳам Россия ОАВ таърифлаганидек ёмонми ёки йўқлигини текшириш» учун келганини айтди. У «бахтли яшашни хоҳлайдиган оддий одамларни» кўрганидан кейин, Украинада яшаш учун қолган.\nМай ойининг охирларида ижтимоий тармоқларда Донбассда Жасулан Дуйсембин вафот этгани ҳақида хабар тарқалди. Шундан сўнг у жароҳат олгани ва касалхонада эканлиги ҳақида видео мурожаат билан чиқди ва унинг ўлими ҳақидаги хабарларга ишонмасликка чақирди.


Видеоблогер сноубордда антиқа усулда учди\n00:21 / 21.12.2016\nYouTube-блогер Кейси Нейстат одам вазнини кўтара оладиган дрон ясади ва у ёрдамида сноубордда учди. Шундан кейин Нейстат суратга олиш ишлари олиб борилган тоғ-чанғи мажмуаси устидан дронда бир неча марта учиб ўтди.\n2016 йил январда Нейстат автомобиль ёрдамида чанғиларда қор билан қопланган Нью-Йоркда учгандан кейин янгиликларда пайдо бўлганди. Шундан кейин унга CNN канали эътибор қаратиб, каналнинг онлайн-бўлимини ривожлантиришга таклиф қилган. Нейстат ва CNN 2017 йил бошидан ҳамкорлик қила бошлайди.\nБироқ бунинг учун CNN блогернинг оригинал канали ёпилишини шарт қилиб қўйган. Аввал Нейстат бу каналда велойўлкаларнинг хавфсиз эмаслигининг исботларидан бошлаб Nike компанияси ҳисобига дунё бўйлаб саёҳати ҳақидаги ҳисобот кўринишидаги турли видеоларни юклаган.


04 июл 2022, Тошкент вақти: 07:51\nРоссиядан уйига қайтаётган ўзбекистонлик 25 ёшли меҳнат муҳожири Рўзибой Сайфуллаевнинг қозоғистонлик божхоначилар томонидан поезддан тушириб олинганига яқин икки ой бўлди. Лекин ҳанузгача унинг қаерда эканини ҳеч ким билмайди.\nРўзибойнинг отаси Мирзоаҳмад Сайфуллаевнинг “Озодлик”ка айтишича, ўғли ўтган йилнинг сентябрь ойида Москва вилоятига меҳнат муҳожири бўлиб кетган.\n“Аслида мен унинг кетишига рози эмасдим, шу ерда ҳам кунимиз ўтяпти-ку, деб айтган эдим, лекин бола ёшлик қилди, ҳамқишлоқлари билан бирга кетди. Мен Бўзробод туманидаги Собир Саттор жамоа хўжалигида ер олиб обод қилаëтган эдим. Ҳамма Россияга бориб ишлаяпти, мен ҳам кетаман, деб кетиб қолди. Мен келганимдан кейин ундай қиламиз, бундай қиламиз, деб кетди”,- дейди ота.\nРўзибой бу йил 25 ёшга тўлди. Паспорт алмаштириш вақти келганди. Шунинг учун у июль ойида уйга қайтишга қарор қилди. Ҳамқишлоғи Чори Боиров билан Москва-Тошкент поездига минди. Россия чегарасидан чиқиб Қозоғистонга ўтганида “Жайхан” станциясида вагонга божхона ходимлари чиқди. Паспорт текширилди. Ўша 9 июль куни Рўзибой 25 ёшга тўлган эди. Божхоначилар паспортингни муҳлати ўтибди, деб уни олиб тушиб кетган.\n“У рус тилини билмайди. Чўнтагида бошқа пули бўлмаган. Пули кўпларни кўпинча туширишаркан-ку”,- деди Мирзоаҳмад ака.\nРўзибойнинг ҳамқишлоғи Чори Боировнинг сўзларига кўра, улар қанча ялиниб ёлвормасин, жарима тўлашга рози бўлмасин, божхоначилар рози бўлмаган. Ҳозир протокол қилиб жавоб берамиз, дегану шу билан Рўзибойнинг тақдири номаълум қолмоқда.\nЎзбекистонда қийноқларнинг олдини олиш ва қийноқларга қарши тезкор гуруҳи унинг қул қилиб сотиб юборилганидан ташвиш билдириб, Ўзбекистоннинг Қозоғистондаги элчихонасига, Қозоғистоннинг Ўзбекистондаги элчихонасига, Халқаро миграция ташкилотига мурожаат қилди.\nГуруҳ фикрича, бу биринчи бундай ҳодиса эмас. Қозоғистонлик чегара ва божхона ходимлари арзимаган баҳоналар билан ўзбекистонлик меҳнат муҳожирларини поездлардан тушириб қолиб, келишилган одамларга қул қилиб сотиб юбормокда.\nТезкор гуруҳ маълумотларига кўра, Қозоғистоннинг Оқтўба станциясидаги милиция ходимлари томонидан шу йилнинг январь ойида Уфа-Тошкент йўналишидаги поезддан ўзбекистонлик 8 меҳнат муҳожири тушириб олинган. Уларнинг паспортлари олиб қўйилиб, ўзлари икки ой давомида шаҳарнинг турли ҳудудларида қул қилиб ишлатилган. Бундай ҳолат, яъни поездда текширув, паспортдан камчилик топиш, йўловчини тушириб қолиш, уларни тўплаб, қозоғистонлик иш берувчиларга сотиш - буларнинг ҳаммаси ҳуқуқни муҳофаза этувчи идоралар вакиллари ва иш берувчилар ўртасида шаклланган бир жиноий занжирдир.\nРўзибойга ўхшаган яна юзлаб ўзбекистонликлар ҳозир ана шундай бедодликнинг қурбони бўлмоқда. Рўзибойнинг отаси ўғлини қидириб бормоқчи эди, лекин ҳамқишлоқлари уни йўлдан қайтарди.\n“Молларимни сотиб ўғлимни ахтаришга борай, десам ҳамма қишлоқдошлар: “Қозоқлар сизни ҳам олиб қолади”, деб кетишимга йўл қўймади. Ҳозир нима қилишга ҳайрон бўлиб ўтирибман”,- дейди Мирзоаҳмад Сайфуллаев.


“Ҳеч қандай жиноят йўқ!” – Сурхондарё прокуратураси қайни укаси томонидан зўрланганлиги айтилган аёл воқеаси бўйича баёнот берди - EFFECT.UZ\n“Ҳеч қандай жиноят йўқ!” – Сурхондарё прокуратураси қайни укаси томонидан зўрланганлиги айтилган аёл воқеаси бўйича баёнот берди\n. 12:40 | 05.04.2021\nКеча, 4 апрель куни Effect.uz ахборот агентлигида эълон қилинган видеоматериал юзасидан Сурхондарё вилояти прокуратураси баёнот берди.\nЭслатиб ўтамиз, шахсини оммага тақдим қилмасликни истаган жарқўрғонлик аёл янги келин бўлганидан сўнг, оилавий ҳаётида қийинчиликларга учрагани ва мунтазам қайни укаси томонидан зўрланиб келгани ҳақида гапириб берган эди.\nВилоят прокуратураси мазкур ҳолатларда жиноят аломатлари йўқ дея баёнот бериб, видеоматериалда келтирилган важлар тасдиғини топмаганини маълум қилди.\nEffect.uz: мазкур ҳолат бўйича прокуратура баёнотида келтирилган масалалар қисман кўриб чиқилган ва зўрланганлик ҳолати тасдиғини топган экспертиза хулосалари мавжуд. Effect.uz таҳририяти мазкур ҳолат бўйича етарлича далил ва маълумотларни тегишли жойларга тақдим этишга тайёр!\nИжтимоий тармоқларда Сурхондарё вилояти, Жарқўрғон туманида яшовчи фуқаро З.Холмуродованинг турмуш ўртоғи ва қайниукасининг ҳаракатидан норози бўлиб, йўллаган видеомурожаати ўрганилди.\nСурхондарё вилояти прокуратураси баёноти\n4 та террорчилик актининг олди олинди, экстремизм ва терроризмда айбланган 98 нафар фуқаро хориждан ватанга қайтарилди – ДХХ


Устоз мен ҳозирда бирлашган Араб амирликларидаман. Бу ерда масжидда намоз ўқиб турган одамнинг олдидан кесиб ўтаверишади, нега бундоқ қиласизлар десам (ўша ернинг илмли, тақволи кишисидан сўрадим) у кишининг тушунтиришича намоз ўқиётган одамнинг саждага борадиган жойигача кесиб ўтиш мумкин емас, лекин агар бундан узоқроқ масофадан кесиб ўтса бўлаверар екан. Устоз бу гап тўғрими ёки бу мазҳабдаги фарқми? Саволим нотўғри бўлса узр сўрайман.\nБу гап уларда тўғри.\nСАВОЛ – Аввало мени бундай савол берганим учун кеч..\nСАВОЛ: Ассалому алайкум, шайх ҳазратлари. Ҳозир б..\nБиз биламизки, Қуръони Карим биз учун дастурул ама..


iPhone 12’да юрак стимуляторидан фойдаланадиган инсонлар учун хавф аниқланди - Zamin.uz\n10:20 / 14.01.2021\niPhone 12 дунёга машҳур тиббиёт қурилмаларини ишлаб чиқариш билан шуғулланувчи Medtronic компаниясининг юрак стимуляторини ишдан чиқарди. Бу ҳақда Hearth Rhythm Jounal нашрида сўз боради.\nТаъкидланишича, смартфон қурилмага етарли даражада яқин олиб келинган. Юрак стимуляторининг ишдан чиқишига смартфоннинг ўзи эмас, балки ундаги магнитлар сонининг ортгани сабаб бўлиши мумкин. Смартфондаги магнитлар магнит қувватланиш ва MagSafe аксессуарлари учун зарур.\nШу билан бирга, Apple сайтида магнитлар ва электромагнит майдонлар юрак стимулятори ёки дефибриллятор каби тиббиёт қурилмаларининг ишига таъсир кўрсатиши ҳақида ёзилган. Аммо таъкидланишича, iPhone 12’даги магнитлар сонининг кўплиги бундан олдинги iPhone’лар линейкасининг бошқа моделлари каби тиббиёт қурилмалари учун катта магнит тўсқинликларини юзага келтирмайди.\nҲозирча юрак стимуляторига эга инсонлардан смартфон ва бошқа ҳар қандай магнитли қурилмалардан узоқроқ бўлиши тавсия қилинмоқда — бу каби қурилмаларни кийимнинг ҳамёнига солиш керак эмас. Тиббиёт қурилмалари ишлаб чиқарувчиларига, жумладан, Medtronic’ка фойдаланувчилар ҳаётида хавф туғдирмайдиган оддий техникаларда магнитларда фойдаламаслик бўйича маслаҳат берилган. “Замин” янгиликларини “Twitter”да кузатиб боринг\n6-05-2021, 14:04, Иқтисодиёт\nЯнгиликлар » Технология » iPhone 12’да юрак стимуляторидан фойдаланадиган инсонлар учун хавф аниқланди


«Солиқ ва божхона хабарлари» газетасининг 2013 йил 20 август 33-сони - Gazeta.Norma.uz\n«Солиқ ва божхона хабарлари», №33, 2013й. 20 август\nТадбиркорлик субъектларини суд орқали ҳимоя қилиш янада мустаҳкамланиши муносабати билан Ўзбекистон Республикасининг айрим қонун ҳужжатларига ўзгартиш ва қўшимчалар киритиш тўғрисида»ги қонун лойиҳаси депутатлар томонидан қизғин муҳокама этилди.\nБюджет кодекси лойиҳаси тақдимоти\nБюджет кодекси барча манфаатдор тарафларни бюджет тизими ва бюджет жараёни тўғрисидаги кенг қамровли ҳамда ишончли ахборот билан таъминлаши керак.\nКимлар кичик кохона ҳисобланади?\nЙил мобайнида ходимлар сони ўзгариб туради. Баъзи ойларда улар сони 200 кишига етади, баъзан эса 10 кишини ташкил этади. Корхонамиз йил ўртасида ягона солиқ тўловини тўлашга ўта оладими?\n«МУДИС»: Ўзбекистон банк тизими ривожланишининг барқарорлиги сақланмоқда\nБанклар капиталининг етарлилик даражаси 24,3 фоизни ташкил этиб, бу кўрсаткич халқаро стандартлардан (8 фоиз) қарийб 3 баробар юқоридир.\nТаълим ва спорт соҳаларига имтиёзлар бор\nКорхонамиз Адлия вазирлигида рўйхатдан ўтказилган давлат ташкилоти ҳисобланган нотижорат ташкилот қошидаги ташкилоти ҳисобланади. Президентнинг 17.04.2006 йилдаги ПҚ-325-сон қарорида кўзда тутилган имтиёзлар бизнинг корхонамизга татбиқ этилиши юзасидан батафсил тушунтириш беришингизни сўраймиз.\nЭлектрон чипта сотиб олинганлигини тасдиқланг\nЭлектрон чипта қатъий ҳисобдаги ҳужжат ҳисобланадими? Электрон чиптани расмийлаштириш чоғида йўловчига тегишли ҳужжатни бериш тартиби қандай?\nЁн дафтарча – ҳужжат эмас\nТекширувчилар дўконимиздаги товарларни олиб қўйишга ҳақлими? Ён дафтарча корхонамизнинг даромад олганлигини тасдиқловчи ҳужжат сифатида асос қилиб олиниши мумкинми?\nАлимент қайси суммадан ушланади – қўшимча тўловлар билан бирга умумий суммаданми ёки фақат иш ҳақиданми?\n«Ўзи ишлаб чиқарган» деганда…\nМол-мулк солиғи ставкасини пасайтириш бўйича имтиёзларни қўллаш мақсадида қандай товарлар (ишлар, хизматлар) ўз кучи билан ишлаб чиқарилган деб эътироф этилади?\n«Ишончли телефони» – ишончингиз гарови\nФарғоналик тадбиркорлардан вилоят прокуратурасининг 224-04-80 рақамли ва ҳудудий прокуратура органларининг “007” рақамли “ишонч телефонлари”га жами 128 та мурожаат келиб тушган.\nҲузурингизга ўт ўчирувчи келса...\nКорхонанинг ёнғин хавфсизлигини текширишга қандай қилиб тайёрланиши тўғрисида тавсиялар беришга ҳаракат қиламиз.\nИмпорт қилинган истеъмол товарлари маркировкасида ишлаб чиқарувчи корхоналар тақдим этган қандай ахборот акс эттирилиши керак?\n№32 13 август 2013\n№31 6 август 2013\n№30 30 июль 2013\n№29 23 июль 2013\n№28 16 июль 2013


Биринчи давра статистикаси. Энг кам гол ўтказган "Бунёдкор" ҳақида / CHAMPIONAT.asia\nБиринчи давра статистикаси. Энг кам гол ўтказган "Бунёдкор" ҳақида\nБугундан бошлаб ҳар куни олий лиганинг иккитадан клубнинг дастлабки давра статистикаси сайтимиздан ўрин ола бошлади.\nЭрталаб “Қизилқум”нинг статистикаси билан таништирдик, навбат “Бунёдкор”га етиб келди.\nЎзбекистон кубоги соҳиби Тошкентнинг “Бунёдкор” клуби дастлабки даврани 11 ғалаба, 1 дуранг ва 1 мағлубият натижаси билан тугатди. Клуб 13та турда рақиблар дарвозасига 31та гол урди ва 4 марта тўп ўтказиб юборди. Таъкидлаш лозимки, жамоа биринчи даврада ўз дарвозасидан энг кам гол ўтказди. “Бунёдкор” 34 очко билан дастлабки даврани пешқадам сифатида тугатди.\nЖамоа ўз майдонида ўтган ўйинларда 18та гол урган, сафарда эса рақибларни 13 марта ранжитган. Клуб фақт иккита ўйинда (Сафарда “Олмалиқ” ва “Локомотив” билан) ўз дарвозаси даҳлсизлигини сақлай олмаган. Қолган 11та ўйинда жамоа дарвозабонлари гол ўтказишмаган. “Қалдирғочлар”нинг 1-турда “Сўғдиёна” устидан қозонилган 5:0 ҳисобидаги ғалабаси клуб учун мавсум рекорди бўлиб турибди. “Бунёдкор” таркибида жами 21 нафар футболчи майдонга тушган, уларнинг иккитаси легионер ҳисобланади.\nБарча ўйинларда фақат жамоа легионер ҳужумчиси Александр Пишур иштирок этган. Дақиқалар бўйича эса Игнатий Нестеров ва Жавлон Иброҳимов пешқадамлар. Жамоа сафида 10та футболчи рақиб дарвозасига гол уришган. Пишур 13та ўйинда 12та гол уриб клуб тўпурари бўлиб турибди. Клубда дебют мавсумини ўтказаётган яна бир футболчи Олег Зотеев кейинги ўринда – 4та гол. Марказий ҳимоячи Хайрулла Каримов дастлабки даврада энг кўп, 5та сариқ карточка олган учта футболчидан бири бўлди. “Бунёдкор” биринчи даврада энг кўп пенальти тепиш ҳуқуқига эга бўлди. “Қалдирғочлар” 5та пенальтини ҳам голга айлантиришди.\nЭртага эса “Шўртан” ва “Локомотив” клубларининг статистикасилари берилади.\nЎз уйидаги голлар 18 (58,06%)\nМеҳмондаги голлар 13 (41,94%)\nЎтказиб юборилган голлар 4\nЎз уйида ўтказилган голлар 1 (25%)\nМеҳмонда ўтказилган голлар 3 (75%)\nЎртача урилган гол 2,38\nЎртача ўтказилган гол 0,31\nСафарда жамғарилган очколар 15/18 (83,33 %)\nЭнг йирик ғалаба 5:0 - Сўғдиён\nЭнг йирик мағлубият 1:3 - Олмалиқ\nГол ўтказилмаган ўйинлар сони 11 (84,62%)\nГол урилмаган ўйинлар сони 0 (0%)\nЙирик ғалабалар 7\nЙирик мағлубиятлар 0\nАвтоголлар (урилган/ўтказилган) 3/0\nОгоҳлантиришлар (ўртача) 26 (2)\nМайдонга тушганлар (чет эллик) 21 (2)\nТомошабинлар сони (жами/ўртача) 51234 / 3941


«Ucell» раҳбари Владимир Кравченко: «Гапга уста эмасман, менга ишлаш ёқади» - Ucell\n«Ucell» раҳбари Владимир Кравченко: «Гапга уста эмасман, менга ишлаш ёқади»\nАссалому алайкум, ҳурматли ва азиз дўстлар.\nUcell компаниясининг раҳбари этиб тайинланганимдан сўнг мени ҳаммасиданам кўп таъсирлантирган нарса – бу ҳар куни миллионлаб инсонларга хизмат кўрсатиш ва улар учун ишлаш бўлди. Бу улкан масъулият одамга куч беради, аммо ўз ўрнида маънавий чарчатиб ҳам қўяди. Айниқса ҳозирги пандемия, карантин даврида бу масъулият ҳам, иш ҳам каррасига ошиб кетди.\nМен ўз сўзларимдан тонмайман, аммо шуни айтмоқчиманки, ўша постни бир қатор блогерлар ва бошқа ҳамюртларимиз сал бошқачароқ тушунишибди.\nБалким, бу менинг айбимдир, очиғи, гапга унчалик уста эмасман. Менга ишлаш ёқади, ва атрофимдагиларни ҳам доимо шунга ундайман. Жамоамиз билан қилган меҳнатимизнинг натижалари ҳам намоён бўлмоқда: шу кунларда Ucell абонентлар сони бўйича Ўзбекистонда биринчи ўринга чиқди. Бундай ютуқлар янада кўпайиши учун бунданда кўпроқ ишлашга тайёрман.\nБу вазиятдан шундай хулоса чиқардимки, мен раҳбар сифатида жамоатчилик эътиборида эканман.\nБу мени кўпроқ қувонтирди хам ва албатта айтаётган гапларим ва уларнинг оқибатлари борасида масъулиятни сезишимга туртки бўлди.\nШуни айтиш жоизки, Ucell компаниясининг бош директори сифатида барча оммавий ахборот воситалари вакиллари ва блогерлар билан ҳамкорликка доимо тайёрман.\nМанбаа Xabar.uz: https://xabar.uz/jamiyat/vladimir-kravchenko-gapga-usta-emasman-ishlash-menga-yoqadi


Мактаб ҳудудида отишма содир этилди - Халқ сўзи\n24 Июль, Чоршанба\nМактаб ҳудудида отишма содир этилди\n12:02 12 Сентябр 2018 Дунё\nАҚШнинг Невада штати Норт-Лас-Вегас шаҳридаги мактаб ҳудудида отишма рўй бериши оқибатида бир киши ҳалок бўлди.\nБу ҳақда Las Vegas Review-Journal хабар тарқатди. Маҳаллий полиция раҳбари Жастин Робертснинг айтишича, отишма овозлари бейсбол майдони яқинида эшитилган.\nҚайд этилишича, яраланган 18 ёшли ўсмир шифокорлар келгунига қадар тирик бўлган. Бироқ у шифохонада жон берган. Қотиллик жойида ҳуқуқ-тартибот органи ходимлари томонидан қурол топилган. Ҳозирча отишма иштирокчилари ҳақида ҳеч нарса маълум эмас. Полиция рўй берган воқеа юзасидан суриштирув ишларини олиб боряпти ва қотил қидирилмоқда.


20:11 / 27.04.2016 2886 pdf Ўқиш режими + -\nСАВОЛ: Ассалому алайкум, ҳурматли Шайх Муҳаммад Содиқ Муҳаммад Юсуф жаноблари, бизнинг саволимиз қуйидагича: Биз яшаб турган жойдан 20-25 км. масофада чўл қумлари бор. Шу қумларда кўллар ташкил этилиб, ушбу жойларга шаҳарлардан турли ахлат-нажосатлар канализатсия орқали келиб тўпланади. Кейинги пайтларда баъзи инсонлар шу сувларни қочириб ўрнига шоли экишмоқда. Шоли эса фақат шу ахлат сув (ранги ўрик шарбати сингари қора-қизил, ҳиди ўта бадбўй, таъмини эса билмаймиз албатта ўзига яраша) билан охиригача парвариш топади.\n1)Шундай ер ва сувларда етиштирилган шоли ва гурунчларни истеъмол қилса бўладими?\n2)Шу ишлар билан мусулмон, хусусан тақволи аҳли илмлар шуғуллансалар дурустми?\nШу масалани ҳал этиб «Зикр аҳлидан сўранг« рисоласида чоп эттирсангиз.\nОлдиндан ташаккур айтиб, дуо билан бир гуруҳ марғилонлик фуқаролар номидан:\nШу билан бирга айтишимиз лозимки, фуқаҳолар: «Нажас сувлар билан суғорилган мевалар ва ахлатхонада ўсган зироатлар дони макруҳ эмас», дейишган. (Туҳфатул Муҳтож фии шарҳил Минҳож). Валлоҳу аълам.\n20:10 / 27.04.2016 14078\n20:11 / 27.04.2016 2338\n2006 15:02 / 26.04.2016\n2011 19:55 / 26.04.2016\n4135 13:30 / 30.03.2018\n2002 21:36 / 25.04.2016


Сергелига олиб борувчи пулли йўл қуриш таклиф қилинди\nДастлабки ҳисоб-китобларга кўра, бу йўлдан суткасига 90 минг дона енгил автомобиль ўтиши ва камида 12 киши доимий иш билан таъминланиши мумкин.\nХалқ депутатлари Сергели туман кенгаши депутати Шавкат Халилов Кичик ҳалқа йўлидан Сергели тумани Анна Ахматова ва Файзли кўчалари кесишмасигача бўлган 4,65 километр масофага 6 полосали пулли йўл қуриш таклифини берди. Бу ҳақда “Народное слово” нашри хабар бермоқда.\nДепутатнинг фикрича, ҳозирги кунда Сергелидаги бу кесишма ва Яккасарой туманидаги Чўпон ота ҳамда Кичик ҳалқа йўли кесишмаларигача бўлган йўл жуда тирбанд бўлиб қолмоқда ва ўндан ортиқ светофорлар туфайли уни босиб ўтишга кўпинча бир соатдан ортиқ вақт сарфланмоқда.\nСветофорларсиз ва тирбандликларсиз бўлиши кутилаётган 6 полосали пулли йўл масаланинг оқилона ечими бўлиши мумкин. Чунки бу йўл ўтиши режалаштирилаётган ҳудудда турар-жойлар ва бошқа бинолар деярли йўқ, компенсацияларга ортиқча харажатлар кетмайди.


Янги йил учун икки кун қолганда...\n14.12.2017 12:39 0 429\nСупермаркетдаги харид жараёни\nҚишнинг энг севимли байрамларидан бири Янги йил бўлиб, уни айниқса, болажонлар интиқлик билан кутишади. Шу куни барча ғамлар унутилиб, ҳамма ўз оиласи билан байрамни нишонлайди. Янги йил учун маҳсулотлар — ширинликлар, ичимликлар, ўйинчоқлар сотиб олиш ҳам асосий жараёнлардан биридир. Лекин жуда кўпчилик байрамга 1-2 кун қолганда бозорлик қилишга тушишади. Бу қанчалик тўғри?\nЭътибор берган бўлсангиз, 30-31 декабр кунлари бозор ва дўконлар расталари одамларга тўлиб кетади. Баъзида оёқ қўйишга жой тополмайсиз. Аммо харидларни 3 ҳафта олдин бошласангиз ҳам ҳеч ким сизни уришмайди. Узоқ муддат сақлашга мўлжалланган маҳсулотларни аввалдан сотиб олсангиз, байрамга яқин ташвишингиз бироз арийди. Хўш, қачон нималар сотиб олиш мақсадга мувофиқ?\nМузлатилган маҳсулотлар, ичимликлар ва дудланган колбасани ҳозирданоқ харид қилишга киришиш мумкин. Вакуум ўрамли пишлоқларни ҳам олиб қўйиш зарар қилмайди. Қизил ёки оқ икрани сотиб олиб, музлатгичга жойлаб қўйса бўлади.\nБайрамгача икки ҳафта қолганда илдизли ўсимликларни ғамлашга тушинг: пиёз, саримсоқпиёз ва шунга ўхшаш узоқ муддат сақланадиган маҳсулотлар. Шунингдек, етиштирилган пишлоқ ва қайнатилган колбасаларни ҳам сотиб олиш мумкин.\n10 кун олдин тухум харид қилса бўлади. Тухум 3 ҳафтагача сақланади, лекин муддати ўтган-ўтмаганини текшириш керак. Бочкадаги сельд балиғини олиб, яхшилаб ўраб, музлатгичга солиб қўйиш мумкин. Бир ҳафта қолганда кўпроқ ҳажмда гўшт олинг, стейкни 4-5 кун қолганда харид қилган маъқул. Шунингдек, нозиктаъб ва тропик меваларга ишқибозлар авокадони ҳам сотиб олиши мумкин, чунки байрамгача бу мева юмшаб, ейишлик бўлиб туради.\nЯнги йилга беш кун муҳлат бор, сиз эса балиқ учун бозорга (ёки супермаркетга) боришингиз мумкин, лекин дарҳол тузлашни унутманг. Қолаверса, бақлажон, булғор қалампири, қовоқча (кабачки)ва рангли карамни ҳам сотиб олиш мумкин. 3 кун қолганда тансиқ гўшт маҳсулотлари, юмшоқ пишлоқ ҳамда сут маҳсулотлари, олма, мандарин харид қилиш айни муддао.\nБайрам куни эса энг янги маҳсулотларни олиш тавсия этилади. Масалан, узум, кўкатлар, янги балиқ ва нон. Шунда энг оғир саналган сўнгги икки кун ҳам сиз учун деярли муаммосиз кечади. Чунки ҳамма нарса сотиб олинган, фақат дастурхон ёзиш қолган, холос.\nбозор янги йил\nЖамият 27/12, 15:56\nЖамият 29/12, 15:22


МБ асосий ставкани ўзгаришсиз қолдириш тўғрисида қарор қабул қилди | NORMA.UZ\nЮқори иқтисодий ўсиш динамикаси фонида жорий йил учун инфляциянинг прогноз кўрсаткичларига эришиш, нархлар ўсишини секинлаштирувчи ва жамғаришни қўллаб-қувватловчи пул-кредит шароитларини сақлаб қолиш мақсадида Марказий банкнинг асосий ставкаси йиллик 14% даражасида ўзгаришсиз қолдирилди.\n2021 йил якунлари бўйича инфляция кўрсаткичлари оралиқ мақсадли кўрсаткич – таргет даражасида шаклланиб, 10%ни ташкил этди. Ўтган йил давомида инфляцион муҳитни юзага келтирган асосий омиллар озиқ-овқат ва энергия-ёқилғи маҳсулотлари нархларининг сезиларли даражада ўсиши бўлди. Нархларнинг ўсиши, бир томондан, глобал инфляцион тенденциялар билан, иккинчи томондан эса, ички бозордаги рақобат ва таклиф билан боғлиқ сабаблар билан изоҳланади.\nБазавий инфляция даражаси 2021 йил якунида 8,8%гача пасайиб, сўнгги беш йилликдаги энг паст кўрсаткични қайд этди.\nУмуман олганда ўтган йил 2020 йилдаги кескин пасайишдан кейин иқтисодиётнинг қайта тикланиш йили бўлди. Дастлабки маълумотларга кўра, 2021 йилда ялпи ички маҳсулот ҳажми реал ҳисобда 7,4%га ўсди.\nБунда, иқтисодиётга йўналтирилган фискал харажатлар ҳамда тижорат банклари кредитлари иқтисодий ва инвестицион фаолликни қўллаб-қувватловчи асосий омиллардан бўлди.\nТижорат банклари томонидан ўтган йилда иқтисодиётга ажратилган кредитлар 2020 йилга нисбатан 31%га ўсган бўлса, кредитларнинг қайтувчанлик даражаси сезиларли даражада яхшиланиб, 71%га етди. Жисмоний шахсларга ажратилган кредитлар 42%га ўсиб, аҳолининг истеъмол ва ипотекага бўлган талабини қўллаб-қувватлашга хизмат қилди.\n2021 йил озиқ-овқат ва ёқилғи-энергетика нархлари ўсиши натижасида глобал инфляцион жараёнларнинг тезлашиши ҳамда бунга жавобан кўпчилик ривожланаётган мамлакатларда пул-кредит шароитларининг қатъийлаштирилиши шароитида шаклланди.\nБунда, дастлаб вақтинчалик деб эътироф этилган инфляцион жараёнлар, йил сўнгида ноаниқликлар ва пандемик хатарлар фонида нархларга узоқроқ муддат давомида босим яратиши мумкинлигини кўрсатмоқда.\n2021 йил якунлари бўйича сўм алмашув курси девальвацияси 3,4%ни ташкил этиб, сўнгги уч йилликдаги энг паст кўрсаткични қайд этди. Бунга, 2021 йилда мамлакатимизга экспортдан тушумлар ва трансчегаравий пул ўтказмаларининг ошиши, ички валюта бозорида валюта таклифини қўллаб-қувватловчи омил бўлиб, бозордаги умумий таклиф ҳажмини 1,6 баробарга ўсишига хизмат қилди.\n2021 йил якуни бўйича пул бозоридаги вазият нисбатан қатъий шароитларда шаклланиб, uzonia ва uzwia индикаторлари ўртача 13%ни ташкил этди. Йил давомида пул бозоридаги фоиз ставкалари динамикаси банклараро операциялар ҳажмининг қарийб икки баробарга ошиши ва пул-кредит инструментлари фаоллигининг кескин ўсишини ўзида акс эттирди.\nУмуман олганда, ўтган йил давомида ликвидликни тартибга солишда пул-кредит инструментларининг фаоллаштирилиши, ўз навбатида, улар бўйича харажатларнинг ва Марказий банк мажбуриятларининг сезиларли ошишига ҳам олиб келди.\nБанклар томонидан миллий валютадаги муддатли депозитлар бўйича таклиф этилаётган ўртача тортилган фоиз ставкалари декабрь ойида жисмоний шахслар учун 20,2%ни, юридик шахслар учун 15,1%ни ташкил этиб, мос равишда инфляцион кутилмаларга нисбатан ҳам ижобий тафовут ҳосил қилди.\nМакроиқтисодий ривожланишнинг базавий сценарийсига кўра, жорий йилда Марказий банк томонидан нисбатан қатъий пул-кредит шароитларининг сақлаб қолиниши кўзда тутилган.\nГлобал инфляциянинг давом этаётганлиги шароитида ташқи бозорларда хомашё ва энергия ресурслари нархларининг ўсиши, пандемик вазият, жаҳонда иқтисодий ўсишнинг секинлашиши билан боғлиқ хатарлар жорий йил якуни бўйича инфляция даражасининг 8-9% доирасида шаклланиши мумкинлигини кўрсатмоқда.\nШунингдек, 2022 йил якунлари бўйича ялпи ички маҳсулотнинг реал ўсиши 5,5-6,5% атрофида бўлиши прогноз қилинмоқда. Бунда, ўтган 2020-2021 йилларда иқтисодиётга йўналтирилган фискал рағбатлантиришларнинг 2022 йилнинг биринчи ярим йиллигида ҳам иқтисодий фаолликни қўллаб-қувватловчи асосий омиллардан бўлади.\nАсосий ставкани кўриб чиқиш бўйича Марказий банк Бошқарувининг навбатдаги йиғилиши 2022 йил 10 март кунига белгиланган.


"Йўғон чўзилиб, ингичка узиладиган" пандемия даврида қашшоқликликнинг олди қандай олиняпти? - Darakchi\n"Йўғон чўзилиб, ингичка узиладиган" пандемия даврида қашшоқликликнинг олди қандай олиняпти?\nИҚТИСОДИЁТ 11.09.2020, 18:18\nАйни пайтда коронавирус пандемияси ва карантин чекловлари оқибатида бутун дунёда юзага келган иқтисодий инқироз Ўзбекистонни ҳам четлаб ўтмади. Тараққиёт поғоналаридан кўтарилиб бораётган энг йирик соҳалар бу шароитда катта зарар кўрди. Туризм, ҳаво йўллари, транспорт, банк ва бошқалар шулар жумласидандир.\nШундай бир даврда кунлик даромад билан тирикчилик қилиб юрган кишиларга янада қийин бўлди. Кўчма маънода, “йўғон чўзилиб, ингичка узиладиган” шароитда юртимизда даромадсиз аҳолини қўллаб-қувватлаш ва қашшоқликнинг олдини олиш учун имкон қадар ёрдам кўрсатилмоқда.\nАОКАда бўлиб ўтган брифингда айни пайтда инқироз оқибатларини тугатиш, ижтимоий ҳимояга муҳтож қатламларни қўллаб-қувватлаш бўйича олиб борилаётган ишлар юзасидан масъуллар изоҳ бериб ўтди.\nКРЕДИТ КЕЧИКТИРИЛСАДА, БАНКЛАР МАЖБУРИЯТИ ТЎХТАГАНИ ЙЎҚ\nБеҳзод ҲАМРОЕВ, Марказий банкраиси ўринбосари:\n— Ҳаммага маълумки, карантин даврида кўпчилик хўжалик юритиш субъектлари ва аҳоли даромадини йўқотди. Одамлар олдингидек ишламаяпти. Лекин уларнинг катта қисмида кредитлар бор. Албатта, даромади бўлмаган одам кредитини тўлолмайди. Қайси соҳа бўлмасин пандемия даврида катта зарар кўрган. Биз аҳолининг қайси қатлами қандай зарар кўрганини аниқлашга ҳаракат қилдик. Аммо бунинг имкони йўқ. Чунки ҳамма бир хил карантинда ўтирди. Шунинг учун ҳамманинг кредитлари бўйича тўловларни кечиктириб бердик.\nРеспубликада октябрь ойигача кредит тўловини кечиктириш натижасида умумий миқдорда 256,5 триллион сўм кредит тўлови кечиктирилди.\nШундан 21,3 триллион сўм юридик шахсларга тўғри келади. Барча тадбиркорлик субъектларидан келиб чиқсак, 65% юридик шахс бу имтиёздан фойдаланмоқда.\n5,3 триллион сўм (88%) жисмоний шахслар томонидан тўланадиган кредит тўловлари кечиктирилган.\nАйни пайтда кредит даромадларидан олинадиган маблағлари кечиктирилгани билан банкларнинг ўз мажбуриятлари, яъни депозитлар бўйича тўловларнинг бирортаси тўхтагани йўқ. Негаки буларни тўхтатиш иқтисодий-молиявий оқимлар янада бузилиб, аҳвол янада ёмонлашишига олиб келиши мумкин. Шунинг учун банклар ўз мажбуриятларини мунтазам равишда бажариб келмоқда.\nЖорий йил бошида “Ҳар бир оила тадбиркор” лойиҳаси учун 4 триллион сўм ажратиш мақсад қилинган эди. Пандемия туфайли кредитлар кечиктирилиши сабаб, яна 2 триллион сўм “Ҳар бир оила тадбиркор” дастури учун қўшимча йўналтирилди. Йил охирига қадар 5,5 трлн. сўм ажратилади.\nЎтган 8 ойда 3,9 трлн. сўм аҳолига дастур доирасида берилган.\nНИМА УЧУН ТАКСИЧИЛАР ЎЗ-ЎЗИНИ БАНД ҚИЛГАНЛАР РЎЙХАТИГА КИРИТИЛМАЯПТИ?\nДилшод СУЛТОНОВ, Молия вазири ўринбосари:\n— Маълумки, Президентимиз қарори асосида таксичилар юридик шахс сифатида рўйхатдан ва ҳар кунлик тиббий ҳамда техник кўрикдан ўтиши лозим. Бу бўйича иш олиб боряпмиз. Гап шундаки, бундай бандлик турига давлат рухсат бергандан кейин кафолатланган бўлиши керак. Бунинг учун биз уларга имконият яратиб беришимиз шарт.\nШунингдек, таксичиларга қўйиладиган айрим талаблар бор. Масалан, албатта, агрегатларга уланган бўлиши лозим.\nТиббий ва техник кўриклар хавфсизлик ва соғлиқни сақлаш нуқтаи назаридан муҳим. Бу дегани шуки, агар сиз таксида кетаётган бўлсангиз, ўзини-ўзи банд қилган бўлса ҳам, ким билан кетаётганингизни билишингиз шарт. Бир томонда, ўз-ўзини банд қилган киракашлар манфаати турган бўлса, иккинчи томонда жамоатчилик манфаати турибди.\nШу сабабли таксичиларга бир ойда бир ёки бошқа муддатда чуқур тиббий ва техник кўрикдан ўтиш каби нормалар қўйиляпти. Буларни муҳокама қилиб, 1-2 ой ичида биз Вазирлар Маҳкамасига таклиф киритамиз.\nИШСИЗ ҚОЛГАН АҲОЛИГА ҚАНДАЙ ЁРДАМ БЕРИЛЯПТИ?\nТемур МАҲМУДОВ, Бандлик ва меҳнат муносабатлари вазирлиги бошқарма бошлиғи:\n— Ҳозирги кунда 419 минг киши жамоат ишларига жалб қилиниб, уларга қарийб 400 миллиард сўм тўлаб берилган.\nШунингдек, пандемия даври эрта баҳор пайтига тўғри келганлиги сабаб, фуқароларнинг шахсий томорқаларини ривожлантиришга эътибор қаратилди.\nШахсий томорқасида енгил конструкцияли иссиқхоналар қуриш, сув чиқмайдиган жойларда суғориш ускуналари ёки уруғлик кўчатлари сотиб олиш учун субсидиялар ажратилди.\nПандемия даврида 30 минг кишига 60 млрд.га яқин субсидия ажратилган.\nБуюк депрессия даврида Ўзбекистонда аҳолини, айниқса, норасмий иқтисодиётда ишлаётганларни ҳимоя қилиш учун шошилинч ва муҳим сиёсат чоралари кўрилмоқда. "Даракчи" газетасининг навбатдаги сонида пандемия шароитида халқаро ташкилотлар ва банклар томонидан ажратилган маблағларнинг аҳолини қўллаб-қувватлашга йўналтирилиши, макроиқтисодий барқарорликни таъминлаш, инфляция даражаси ошиши ҳамда иқтисодиётнинг тушиб кетиши олдини олиш бўйича чоралар ва режаларга кенгроқ тўхталамиз.\nСизда ҳам ушбу мавзуда саволлар бўлса бизга ёзиб юборинг.\n“Ўзбекнефтгаз”: “Uzbekistan GTL” заводи қурилишининг якуний босқичи бошланди (Фото)\nНидерландияликларга Ўзбекистондан келтирилган қовунлар ёқиб қолди. Яна 60 тонна қовун етказиб берилди


Ҳа, бир неча соат тўхтамасдан смартфон экранига қараш зарарли эканлигидан хабаримиз бор. Кўриш қобилияти бузилади, концентрация пасаяди, шунингдек кўк чироқ уйқу даврлари ва сергакликнинг бузилишига олиб келади. Лекин маълум бўлишича, бу ҳали ҳаммаси эмас экан.\nСмартфон рақамли қаришга сабаб бўлади\nЯнги аниқланган маълумотларга кўра, экранлардан тарқаладиган кўк чироқ қуёш нурлари каби терининг бевақт қаришини келтириб чиқариш хусусиятига эга экан. Яъни смартфон экранлари ажинлар ва пигментациянинг пайдо бўлишида, ҳимоя функциясининг бузилишида айбдор бўлиши мумкин. Тадқиқотлар ҳозирча якунланмаган, лекин бу ерда SPF’ли кремлар ёрдам беролмаслиги аниқ.\nШунинг учун косметик компаниялар HEV белгиси остида ҳимояловчи воситалар ишлаб чиқаришни йўлга қўймоқда.\nСмартфон ажинлар пайдо бўлишига олиб келади\nАнчадан бери Ғарб косметологларида Tech Neck термини пайдо бўлди. Буни ўзбек тилига «технобўйин» деб таржима қилиш мумкин. Гаджет экранига қараётган ҳолатингизни кўз олдингизга келтиринг. Гавда букилган, бўйин эгилган, бош ҳаддан ташқари энгаштирилган, ияк ўмров суягигача тушган. Гавданинг бундай ҳолати оқибатида тезда қуйидаги муаммолар пайдо бўлади:\nбўйинда ажинлар пайдо бўлади;\nияк соҳасидаги тери осилиб қолади;\nюз шакли аниқлигини йўқотади.\nҲеч бўлмаса дам олиш кунлари почтани ўқиш ва ижтимоий тармоқлар тасмасини кўришдан воз кечиш.\nАгар кўп вақтингизни қўлда смартфон билан ўтказишга тўғри келса, бир нечта қоидаларга риоя қилинг.\nСмартфонни юзингиз қаршисида кўзингиз билан баравар баландликда ушланг.\nГавдангизга эътибор беринг: бошингизни тик тутинг, елкаларни тўғриланг, кўкракни ростланг. Гавданинг тўғри бўлиши қон айланишини яхшилашга ва тери ҳужайраларини кислород билан таъминлашга, яъни ёшликни сақлашга ёрдам беради.\nАгар ёшингиз 25 дан ошган бўлса, юз ва бўйин шакллари учун мустаҳкамловчи кремлардан фойдаланишни бошланг.


Эквадорда содир бўлган талофатли зилзиладан сўнг 714та ерости силкиниши қайд этилди\n10:20 / 23.04.2016\n2016 йилнинг 16 апрель куни Эквадорда қайд этилган Рихтер шкаласи бўйича 7,8 баллик даҳшатли зилзиладан сўнг, шу кунгача 714 марта такрорий ер силкинишлари кузатилган. Мамлакат геофизика институти раҳбари Марио Руис шу ҳақда маълум қилган. Уларнинг энг кучлиси 5,2 баллни ташкил этди.\nЭквадор шимоли-ғарбидаги Манаби провинцияси Педерналес шаҳрида юз берган табиий офат, 1979 йилдан бери энг кучли зилзила ҳисобланади. Сўнгги расмий маълумотларга кўра, камида 602 нафар инсон қурбон бўлган, қарийб 12,5 минг киши жабрланган. Мамлакат иқтисодиётига етказилган иқтисодий зарар кўлами миллиардлаб долларда ҳисобланмоқда.\nМинтақанинг қатор мамлакатлари, хусусан Боливия, Венесуэла, Колумбия, Куба ва Мексика Эквадорга қутқарувчилар ва гуманитар ёрдамларини юборди. Россия ФВВ махсус рейс орқали жўнатган гуманитар ёрдами ҳам 22 апрель куни республикага етиб борган.